Petisyen tutup Crackhouse Comedy kini raih 30,940 tandatangan

BANGI, 17 Zulhijjah 1443H, Ahad – Lebih 30,000 orang menandatangani petisyen mendesak penutupan Crackhouse Comedy Club di Taman Tun Dr Ismail (TTDI) yang dilancarkan PEMBELA baru-baru ini.

Sehingga jam 6 petang, petisyen di platform change.org itu berjaya mencapai 30,940 tandatangan.

Petisyen itu susulan beberapa kes menghina Islam dalam persembahan komedi di kelab terbabit, termasuk video seorang wanita menanggalkan tudung dan pakaian setelah mengaku menghafaz al-Quran.

Malah, hasil selidik pelbagai pihak, beberapa lagi video persembahan lain turut tersebar termasuk kenyataan-kenyataan media sosial pengasas kelab berkenaan, Rizal Van Geyzel yang banyak membuat lawak mengenai Islam, Melayu serta Bumiputera.

Ini termasuk tangkap layar hantaran seorang wanita muslim bertudung dimalukan ketika disuruh membuka minuman keras oleh seorang pelawak di pentas berkenaan.

“Kita dimaklumkan bahawa DBKL telah mengarahkan penutupan sementara bagi premis ini rentetan kes wanita hina Islam baru-baru ini.

“Namun, kita merasakan penutupan sementara itu adalah tidak setimpal memandangkan pengasas sendiri sudah banyak melampaui batas seolah-olah sebagai sokongan kepada sesiapa sahaja yang ingin berbuat perkara yang sama di atas platformnya itu,” kata PEMBELA.

Menurutnya, Dewan Bandaraya Kuala Lumpur (DBKL) melalui Timbalan Menteri Wilayah memaklumkan bahawa premis itu beroperasi tanpa lesen yang sepatutnya.

Justeru, perkara itu sudah cukup menjadi penguat untuk lesen perniagaan premis terbabit ditarik secara mutlak.

“Kami mengajak seluruh rakyat Malaysia agar menyokong dan menyebarkan petisyen ini supaya Kelab Crackhouse Comedy ini ditutup terus dan sebagai iktibar kepada mana-mana premis hiburan sebegini agar menjaga batas-batas yang berteraskan nilai-nilai dalam Perlembagaan Persekutuan di mana Islam, Melayu dan Bumiputera adalah asas penting.

“Tutup terus Crackhouse Comedy TTDI!” kata PEMBELA.


Lelaki India murtadkan isteri berada di luar negara

KUALA LUMPUR, 11 Rejab 1442H, Selasa – Lelaki warga tempatan beragama Hindu yang mengaku memurtadkan wanita Islam warga Indonesia, dalam sebuah video tular, baru-baru ini dipercayai berada di luar negara.

Menurut sumber, berdasarkan maklumat yang diperoleh hasil keterangan daripada ahli keluarga lelaki berbangsa India berkenaan ketika serbuan dijalankan, pasangan suami isteri itu dipercayai tidak lagi menetap di negara ini.

“Suspek dipercayai sudah tidak berhubung dengan ahli keluarganya sejak tiga tahun lalu.

“Bagaimanapun, lokasi sebenar keberadaan lelaki itu tidak dapat dipastikan,” katanya seperti dilapor Utusan Malaysia, hari ini.

Ketua Polis Johor, Datuk Ayob Khan Mydin Pitchay dalam satu kenyataan, sebelum ini mendedahkan pihaknya menyerbu sebuah rumah di Perjiranan Dato Onn, sekitar jam 9.50 malam pada hari Khamis.

Beliau berkata, lelaki yang mendakwa sudah memurtadkan wanita Islam itu sudah dikenal pasti namun ketika serbuan dia tiada di rumah berkenaan.

Katanya, kes video itu sedang disiasat Unit Siasatan Jenayah Terkelas (USJT) Bukit Aman mengikut Seksyen 4(1) Akta Hasutan 1948, Seksyen 298 Kanun Keseksaan, Seksyen 505 (C) Kanun Keseksaan dan Seksyen 233 Akta Komunikasi Multimedia 1998.

Terdahulu, wanita berkenaan mendakwa dia dimurtadkan atau keluar daripada Islam di negara asalnya iaitu Indonesia.

Video permohonan maaf tersebut dipercayai dirakam selepas serbuan polis.


Kes Adib: Cadang buka semula inkues, tuduh 12 suspek

KUALA LUMPUR, 14 Zulhijjah 1441H, Selasa – Kertas siasatan berhubung kes kematian anggota bomba, Muhammad Adib Mohd Kassim telah dirujuk semula ke Jabatan Peguam Negara pada 23 Julai lepas, disusuli dengan beberapa cadangan, kata Menteri Dalam Negeri Datuk Seri Hamzah Zainudin.

Beliau berkata rujukan semula kes berkenaan antara lain mencadangkan supaya 12 suspek yang sebelum ini disyaki terlibat dalam kematian Adib pada 17 Disember 2018 itu, dituduh mengikut Seksyen 143 Kanun Keseksaan.

Hamzah berkata antara cadangan yang dikemukakan ialah membuka semula inkues untuk siasatan sekiranya mendapat persetujuan Peguam Negara.

“Ia akan dibuat mengikut peruntukan Seksyen 339(2) Kanun Tatacara Jenayah dan tindakan ini susulan keputusan yang dicapai Mahkamah Koroner Shah Alam pada 27 Sept lepas.

“Mahkamah memutuskan punca kematian Adib bukan disebabkan kemalangan tetapi perbuatan jenayah oleh dua orang atau lebih suspek,” katanya ketika menggulung perbahasan menjunjung kasih titah Yang di-Pertuan Agong bagi kementeriannya pada persidangan Dewan Rakyat hari ini.

Hamzah berkata berdasarkan keputusan itu, Polis Diraja Malaysia menjalankan siasatan selari arahan Jabatan Peguam Negara dan mengumpul bukti yang ada untuk dikemukakan semula kepada pihak pendakwaan.

Muhammad Adib, 24, yang bertugas sebagai anggota bantuan kecemasan Jabatan Bomba dan Penyelamat Subang Jaya, parah dalam rusuhan di Kuil Sri Maha Mariamman, USJ 25, Subang Jaya pada 27 Nov 2018 dan meninggal dunia di Institut Jantung Negara selepas 21 hari menerima rawatan.

Pada 27 Sept tahun lepas, Mahkamah Koroner Shah Alam memutuskan kematian Muhammad Adib, adalah akibat perbuatan jenayah yang dilakukan lebih dua atau tiga individu tidak diketahui. – Bernama


Ciapan biadab: Zaki Yamani mohon maaf kepada Abdul Hadi

BANGI, 14 Zulhijjah 1444H, Isnin – Pengguna laman sosial Twitter yang menulis ciapan biadab berhubung keadaan kesihatan Presiden PAS, Tan Sri Abdul Hadi Awang baru-baru ini, tampil membuat permohonan maaf.

Permohonan maaf itu dibuat Zaki Yamani pada Isnin menerusi akaun Twitter selepas Perdana Menteri, Datuk Seri Anwar Ibrahim mengarahkan dia berbuat demikian.

“Mengambil perhatian ciapan YAB PM @anwaribrahim dan pandangan rakan-rakan, saya memohon maaf kepada isteri-isteri dan keluarga Tan Sri Abdul Hadi Awang andai ciapan saya ini mengguris perasaan,” katanya.

Terdahulu, Zaki Yamani mendoakan supaya Allah mengambil segera nyawa Abdul Hadi selepas Presiden PAS itu dilaporkan telah dimasukkan ke hospital kerana tidak sihat.

“Doa: Ya Allah! Ambil lah nyawa Abdul Hadi Awang. Hentikan kerosakan yang dilakukan nya di muka bumi. Hentikan fitnah yang dibawanya terhadap agama-Mu.
Ambil sekali Mahathir,” tulisnya.


Takkan nak tunggu LTTE angkat senjata baru nak haramkan?

BANGI, 15 Muharram 1442H, Jumaat – Kenyataan bekas Perdana Menteri, Tun Dr Mahathir Mohamad berhubung isu kumpulan pengganas Harimau Pembebasan Tamil Elam (LTTE) – yang mengancam keamanan negara – kelihatan begitu lemah dan bermotifkan politik.

Pemerhati politik, Ir Lukman Al-Hakim Muhammad berkata, seluruh dunia tahu betapa bahaya ideologi ekstremis LTTE, walaupun ahli-ahlinya yang berada di Malaysia belum lagi terbukti menyalahi undang-undang negara secara fizikal.

“Takkan kita hendak menunggu sehingga mereka melakukan jenayah dan mengangkat senjata di Malaysia baru kita hendak mengharamkan gerakan yang amat berbahaya ini?

“Ketika itu nasi sudah menjadi bubur,” katanya ketika dihubungi Ismaweb.net.

Lukman berkata, LTTE adalah singkatan bagi Liberation Tigers of Tamil Eelam yang ditubuhkan pada tahun 1976 bagi membebaskan bahagian utara dan timur Sri Lanka melalui pendekatan ‘keganasan’ dan ketenteraan.

Gerakan itu, jelasnya, telah menyebabkan kematian lebih 80,000 orang sejak 1983 selama 26 tahun perang saudara selain kerosakan harta benda dan infrastruktur negara yang amat kronik.

“Ia diiktiraf sebagai gerakan pengganas yang amat berbahaya oleh 32 buah negara di dunia termasuk Kesatuan Eropah, Kanada, Amerika Syarikat dan India.

“FBI turut menggelar LTTE sebagai ‘antara gerakan pengganas paling berbahaya dan kejam di dunia’,” katanya.

Selain itu katanya, LTTE turut konsisten mencabul hak asasi manusia dengan membunuh orang awam, menggunakan kanak-kanak bawah umur sebagai tentera, menyeksa dan membunuh tawanan perang, melakukan pembersihan etnik yang amat kejam.

Bahkan, mereka menggunakan kekerasan seksual dan merogol wanita awam serta melakukan banyak lagi jenayah antarabangsa.

“Mereka turut melakukan pembersihan etnik terhadap umat Islam di kawasan utara Sri Lanka pada tahun 1990. Lebih 72,000 orang diusir dari kampung halaman dan sebahagiannya dibunuh

“LTTE amat membenci Islam dan sering melakukan pembunuhan besar-besaran dan pengeboman di masjid bagi menghapuskan umat Islam di Sri Lanka,” jelas Lukman.

Dengan semua keganasan yang telah dilakukan kumpulan tersebut, Lukman berpandangan, hanya ada dua sebab Dr Mahathir terlepas pandang semua fakta-fakta yang telah disenaraikan itu.

“Sama ada ada udang di sebalik batu atau beliau telah nyanyuk,” katanya.

Baru-baru ini tular di media sosial, sepucuk surat bertarikh 12 Februari 2020 yang didakwa daripada Dr Mahathir kepada Kementerian Dalam Negeri (KDN) berhubung LTTE.

Menjelaskan isu penyebaran surat berkenaan, Dr Mahathir menegaskan Malaysia tidak seharusnya melabel sesebuah organisasi sebagai pengganas hanya kerana negara lain berbuat demikian.

“Bukan bermaksud saya sokong LTTE, saya tak sokong LTTE, saya bukan kata Hamas itu pengganas, Hamas ditakrif sebagai pengganas oleh Amerika Syarikat.

“Saya dulu pun jumpa pemimpin Hamas, Ismail Haniyeh, kita bincang mengenai perjuangan dia, dia berkawan dengan saya, jadi itu saya nak terangkan, tak perlu cari masalah.

“Masalah (LTTE) itu berlaku di Sri Lanka, tak perlu ambil tindakan macam itu (di negara ini),” katanya tanpa mengesahkan kesahihan surat terbabit.


SK Dalam Wang di Baling ditutup berkuat kuasa Ahad ini

KUALA LUMPUR, 29 Safar 1442H, Sabtu – Sekolah Kebangsaan Dalam Wang yang terletak di dalam kawasan Perintah Kawalan Pergerakan Bersyarat (PKPB) Kampung Padang Che Mas, Baling, Kedah akan ditutup bermula 18 sehingga 31 Oktober ini.

Kementerian Pendidikan Malaysia (KPM) dalam satu kenyataan berkata penutupan berkenaan selaras dengan pengumuman Menteri Kanan (Kluster Keselamatan) Datuk Seri Ismail Sabri Yaakob mengenai pelaksanaan PKPB di kawasan itu.

Menurut kenyataan itu penutupan sekolah itu melibatkan 22 guru dan anggota kumpulan pelaksana serta 214 murid.

“Sepanjang tempoh penutupan tersebut, pentadbir sekolah diarah untuk memastikan guru-guru serta murid melaksanakan pengajaran dan pembelajaran di rumah,” menurut kenyataan itu.

Manual pengajaran dan pembelajaran di rumah boleh dimuat turun di portal rasmi KPM www.moe.gov.my.

Ismail Sabri hari ini mengumumkan pelaksanaan PKPB selepas Sidang Khas Majlis Keselamatan Negara (MKN) hari ini, selepas mendengar cadangan daripada MKN negeri Kedah mengenai situasi semasa COVID-19 di kampung berkenaan.

Sehingga 12 Okt, sebanyak 236 individu di Kampung Padang Che Mas disaring secara bersasar dan diberikan arahan kuarantin selama 14 hari di rumah dan memakai gelang kuarantin manakala 25 individu didapati positif COVID-19. – Bernama


Malaysia kekal konsisten sokong Palestin: Aman Palestin

BANGI, 2 Rabiulakhir 1442H, Rabu – Malaysia kekal konsisten menyokong perjuangan rakyat Palestin bagi mewujudkan sebuah negara yang merdeka lagi berdaulat.

Pendirian tersebut tidak akan berubah meskipun terdapat beberapa buah negara lain menukar polisi mereka melalui pendekatan normalisasi Israel.

Penceramah Aman Palestin, Nadri Musman menegaskan, Malaysia sehingga ke hari ini tidak putus-putus menyalurkan bantuan daripada segi sokongan moral termasuk keperluan lain kepada negara tersebut.

Malah, katanya, Perdana Menteri, Tan Sri Muhyiddin Yassin sendiri sudah menyatakan tekad untuk mempertahankan Palestin ketika berucap dalam Sidang Kemuncak ASEAN ke-37, baru-baru ini.

“Dari dulu sampai sekarang kerajaan Malaysia konsisten menyokong Palestin walaupun terdapat negara lain yang mengubah polisi mereka terhadap Palestin.

“Bantuan kepada Palestin…sentiasa diberikan agar rakyat Palestin terus mendapat hak mereka untuk hidup seperti rakyat negara lain di dunia ini.

“Kenyataan terbaru Perdana Menteri Malaysia dan Menteri Luar tentang isu normalisasi diharapkan dapat terus dipertahankan apatah lagi dengan jelas menyatakan Baitulmaqdis adalah milik Palestin,” katanya menerusi kenyataan, hari ini.

Muhyiddin baru-baru ini berharap, Majlis Keselamatan Pertubuhan Bangsa-Bangsa Bersatu (UNSC) jujur memainkan peranannya sebagai orang tengah kepada pihak terbabit dalam kancah konflik Israel-Palestin bagi memastikan keamanan, keselamatan dan kestabilan yang berterusan di rantau itu.

Pada masa sama, beliau turut menyeru masyarakat antarabangsa terutama Pertubuhan Bangsa-Bangsa Bersatu (PBB) memikul tanggungjawab penuh berdasarkan piagamnya dalam menyelesaikan konflik.

“Malaysia teguh menentang penindasan terhadap rakyat Palestin dan kekal mendukung perjuangan rakyatnya.

“Sokongan dan pendirian kami tidak berubah. Satu-satunya jalan keluar kepada konflik Israel-Palestin adalah melalui penyelesaian dua negara,” katanya.


‘Tak ada beza pun Joe Biden dengan Trump’: Fatah

RAMALLAH, 23 Jamadilakhir 1443H, Rabu – Pegawai tertinggi Palestin mengkritik dasar Presiden negara pembuli – Amerika Syarikat (AS) – Joe Biden terhadap isu-isu berkaitan Palestin.

Ahli Jawatankuasa Pusat Pergerakan Fatah, Sabri Saidam berkata, Biden seolah-olah tiada beza dengan presiden terdahulu, Donald Trump kerana dengan mudah menyerah dalam isu penindasan Israel ke atas rakyat Palestin.

Katanya, rakyat Palestin melihat pentadbiran Biden sebagai ‘generasi kedua’ daripada perjanjian ‘mengarut’ yang dikenali sebagai ‘Perjanjian Abad Ini’ – merujuk rancangan politik dikemukakan Trump kononnya untuk menamatkan konflik Palestin-Israel.

“Kepimpinan Palestin mahukan tindakan, bukan hanya melalui kata-kata daripada pentadbiran Biden,” kata Saidam.

Saidam berkata, Washington di bawah Biden hanya menawarkan rakyat Palestin ‘layanan mulut’ tanpa sebarang perubahan ketara dalam dasar, kecuali mengembalikan sokongan kewangan kepada agensi PBB untuk pelarian Palestin, UNRWA.

AS adalah penderma terbesar UNRWA, namun pembiayaan ke atas agensi itu dipotong oleh Trump pada 2018, sebelum Biden memulihkan semula dasar itu tahun lalu.

Agensi itu membiaya ribuan rakyat Palestin yang tinggal di Tebing Barat, Semenanjung Gaza, Jordan, Syria dan Lubnan menerusi pendidikan, perkhidmatan kesihatan dan makanan.

“Memang ada kata-kata positif pada tahap hubungan dengan AS. Namun, apa yang disaksikan hanyalah lisan, keputusan dan tindakannya kosong setakat ini,” katanya.

Menurut Saidam, apa yang paling dituntut oleh rakyat Palestin adalah melancarkan semula proses damai dengan Israel, atas dasar penyelesaian dua negara.

Rundingan damai antara Palestin dan Israel gagal pada 2014 kerana keengganan Tel Aviv membebaskan tahanan Palestin dan menghentikan perluasan penempatan haram Yahudi.- Agensi


Kerjasama MN wajar dibuka kepada parti lain

Oleh Zuhayati Yazid

BANGI, 23 Rabiulakhir 1443H, Ahad – PAS perlu membuka ruang kerjasama yang lebih luas bersama parti-parti politik Melayu dan Islam lain di negara ini dalam menjayakan gagasan Muafakat Nasional (MN).

Parti yang membentuk kerajaan di Kelantan, Terengganu dan Kedah itu tidak sepatutnya menjurus kepada menjalinkan hubungan kerjasama dengan UMNO semata-mata.

Sebaliknya perlu memainkan peranan lebih besar sebagai orang tengah kepada penyatuan ummah iaitu slogan yang mereka perjuangankan sejak sekian lama.

Presiden Barisan Jemaah Islamiah Malaysia (BERJASA), Ustaz Haji Zamani Ibrahim yakin kedudukan politik Melayu mampu diperkukuhkan sekiranya PAS memperluaskan hubungan kerjasama dengan parti lain selain UMNO.

“Sebelum PAS bekerjasama dengan UMNO adalah lebih baik sekiranya PAS himpunkan beberapa parti lain seperti BERSATU, BERJASA, MUDA, AMANAH, PUTRA bagi kukuhkan parti-parti Melayu ini.

“Sekiranya PAS memfokuskan untuk bersama UMNO sahaja parti itu akan dilabel sebagai terhegeh-hegeh mencari simpati parti berkenaan selepas menang dalam Pilihan Raya Negeri (PRN) Melaka baru-baru ini,” katanya ketika dihubungi Ismaweb.net, hari ini.

Pada masa sama, Ustaz Zamani menyatakan rasa bimbang jikalau PAS bakal dipermainkan oleh UMNO sekiranya MN hanya disertai oleh dua buah parti sahaja.

Justeru, dalam hal ini beliau menasihati PAS supaya bertindak bijak dalam menjana setiap gerakan agak tidak memudaratkan diri.

“Kita tahu sikap UMNO yang sebenar, sebab itu PAS perlu bijak dan berhati-hati dalam mencari keputusan.

“Kita tidak mahu PAS terus dipermainkan oleh parti itu kerana sikapnya yang sememangnya ego dan merasakan dirinya semakin kukuh dan diterima semula rakyat,” dakwanya.

Ketika ini ramai pihak ternanti-nantikan untung nasib MN selepas PAS mengambil keputusan untuk menyertai gabungan Perikatan Nasional (PN) dalam Pilihan Raya Negeri Melaka, baru-baru ini.

Susulan daripada keputusan itu, UMNO mengambil keputusan untuk bergerak secara solo sebelum mencapai kejayaan cemerlang di Melaka.

Berikutan itu, Veteran UMNO menggesa supaya gabungan MN dibubarkan kerana merasakan ianya tidak lagi diperlukan, selain mengelak daripada berlaku kekeliruan dalam kalangan akar umbi.


Kes Nik Elin: Maslahah agama Islam sepatutnya dipelihara, dibela

Oleh Ainul Illia Meor Suzurudin

BANGI, 5 Safar 1445H, Selasa – Ketua Pemuda BERJASA, Fahmi Bazlan Muda meluahkan kebimbangan berhubung rentetan cabaran terhadap undang-undang syariah, yang mendasari hak asasi manusia mengatasi segalanya.

Dalam isu terbaharu, wujud petisyen difailkan Nik Elin Zurina Nik Abdul Rashid dan Tengku Yasmin Nastasha Tengku Abdul Rahman mencabar Enakmen Kanun Jenayah Syariah (I) Kelantan 2019 dalam usaha mencabar 20 peruntukan kesalahan dalam enakmen itu, terbatal dan tidak sah.

Hadir ketika sesi perbicaraan kes minggu lalu, Fahmi berkata, hujah mereka berlegar dengan alasan hak kebebasan individu dalam perundangan sivil dan batas-batas syarak bertujuan memelihara manusia.

“Isu ini sangat terpencil sehingga ramai pihak tidak ambil tahu, tidak sensitif apatah lagi mahu terbabit sebagai pencelah dalam prosiding kes.

“Kes masih berjalan dan perbicaraan ditangguhkan. Apa yang merisaukan ialah kes ini tidak mendapat perhatian meluas,” katanya ketika dihubungi Ismaweb.net.

Beliau juga kesal kerana kerajaan tidak memberi kesedaran dan memberikan kefahaman kepada masyarakat mengenai cabaran terhadap 20 peruntukan yang mahu dibatalkan.

“Sebab itu Ahli Parlimen, 2/3 daripadanya perlu dipegang oleh Melayu Islam yang bukan liberal untuk bertindak mempertahan dan menambah baik Perlembagaan sedia ada.

“Maslahah agama Islam sepatutnya dipelihara dan dibela. Semoga ada sesuatu yang dapat dilakukan bersama demi mempertahankan maslahah agama pada masa akan datang,” katanya.

Dalam prosiding kes Nik Elin ini, peguam Datuk Malik Imtiaz Sarwar yang mewakilinya berhujah, 20 peruntukan kesalahan dalam Enakmen Kanun Jenayah Syariah (I) Kelantan 2019, bertindan dengan undang-undang Persekutuan yang turut meliputi kesalahan sama.

Beliau menghujahkan, peruntukan tersebut tidak sah atas alasan Badan Perundangan Negeri Kelantan tiada kuasa untuk menggubal peruntukan undang-undang tersebut.

Bagaimanapun, ramai pihak menentang tindakan Nik Elin kerana implikasi pembatalan kesalahan jenayah syariah ini begitu besar dan dahsyat sehingga boleh meruntuhkan keseluruhan undang-undang jenayah syariah negeri-negeri.

Bahkan, ia boleh menyebabkan enakmen kesalahan jenayah syariah negeri kehilangan taringnya dalam melindungi umat Islam di negara ini.

Semalam, Pensyarah Kulliyyah Undang-Undang Ahmad Ibrahim, Universiti Islam Antarabangsa Malaysia, Datuk Dr Shamrahayu A Aziz dalam rencana disiarkan Berita Harian mengulas sistem perundangan yang wujud di negara ini dan punca kuasa dalam penggubalannya mengikut lunas Perlembagaan.

Beliau berkata, Malaysia secara umumnya mengamalkan dua sistem perundangan, iaitu perundangan pada peringkat Persekutuan dan peringkat negeri.

Jelasnya, kuasa menggubal undang-undang peringkat Persekutuan adalah di Parlimen, manakala kuasa perundangan negeri tertakluk kepada hak Dewan Undangan Negeri (DUN).

“Kuasa Perundangan pada kedua-dua peringkat kerajaan ini ditetapkan Perlembagaan, iaitu undang-undang tertinggi negara dan dinyatakan pada Jadual Kesembilan.

“Semua senarai perundangan ini menyatakan butiran atau undang-undang boleh digubal badan perundangan Persekutuan atau negeri, manakala undang-undang membabitkan butiran dalam Senarai Bersama boleh digubal mana-mana badan perundangan terbabit.

“Bermakna, Parlimen atau DUN boleh membuat undang-undang mengenai butiran dinyatakan dalam senarai bersama, namun jika berlaku percanggahan antara undang-undang Persekutuan dan negeri, maka undang-undang Persekutuan mengatasi undang-undang negeri,” katanya.

Berita berkaitan:


Lebih banyak sektor perniagaan dibenarkan beroperasi semula

KUALA LUMPUR, 5 Safar 1443H, Ahad – Kerajaan membenarkan lebih banyak sektor perniagaan untuk beroperasi semula ketika Pelan Pemulihan Negara (PPN).

Menteri Perdagangan Dalam Negeri dan Hal Ehwal Pengguna, Datuk Alexander Nanta Linggi dalam satu kenyataan hari ini berkata, kelonggaran sekatan diberikan kepada negeri-negeri dalam Fasa 1, 2 dan 3 bagi mereka yang telah melengkapkan vaksinasi COVID-19 mereka.

“Kementerian juga meminta semua pengguna dan komuniti perniagaan untuk bekerjasama untuk memastikan bahawa mereka, keluarga dan pekerja mereka telah menerima vaksin.

“Selain memastikan kepatuhan yang tinggi terhadap semua prosedur operasi standard (SOP) untuk melindungi orang dan memastikan kesinambungan perniagaan.

“Pegawai penguat kuasa KPDNHEP akan melakukan pemantauan dan pemeriksaan harian untuk memastikan semua sektor di bawah sektor pengedaran, perdagangan borong dan runcit tidak menyebabkan kemunculan semula COVID-19 di negara ini,” katanya hari ini.

Sektor baharu yang akan dibuka semula adalah kedai pakaian, fesyen dan aksesori termasuk kedai serbaneka untuk negeri Fasa 1 dan 2 di mana pengendali boleh membenarkan bilik pemasangan digunakan dan menyediakan sarung tangan sekali pakai kepada pelanggan.

Kedai bunga dan pokok bersama dengan kedai yang menjual alat perkhemahan, memancing dan lain-lain juga dibenarkan untuk negeri Fasa 1 dengan pelanggan terhad kepada dua jam setiap lawatan.

Penjualan dan pengedaran kenderaan dibenarkan sementara pandu uji juga dibenarkan untuk negeri Fasa 2.

Salun rambut, penata rambut dan salon kecantikan juga dibenarkan beroperasi di negeri Fasa 2 dan 3 tanpa batasan dalam perkhidmatan yang ditawarkan kepada pelanggan.

“Kedai kosmetik, penjagaan kulit dan minyak wangi dibenarkan dibuka. Ujian minyak wangi juga dibenarkan dengan kehadiran kakitangan atau perunding,” katanya.


PBB gesa Russia lanjutkan perjanjian bijirin dengan Ukraine

KYIV, 5 Rabiulakhir 1444H, Isnin – Pertubuhan Bangsa- Bangsa Bersatu (PBB), Turkiye dan Ukraine sedang melaksanakan perjanjian pelan transit di Laut Hitam, ketika Russia menggantung penyertaan bagi membolehkan eksport produk pertanian Ukraine ke pasaran dunia.

Russia yang menceroboh Ukraine pada 24 Februari lalu telah menghentikan peranannya dalam perjanjian Laut Hitam, bagi tempoh yang tidak ditentukan.

Russia mendakwa langkah itu kerana pihaknya tidak dapat menjamin keselamatan kapal awal sepanjang perjanjian.

Setiausaha PBB, Antonio Guterres melahirkan kebimbangan berikutan tindakan Russia menangguhkan perjalanan asing di Laut Hitam.

Selain sedang berusaha memujuk Russia untuk melaksanakan semula perjanjian, tindakan itu juga dapat meredakan krisis makanan global.

Susulan keputusan Russia, harga komoditi gandum di pasaran dunia dijangka akan meningkat serta-merta berikutan kedua-dua negara tersebut adalah pengeksport gandum terbesar di dunia.

Sejak Julai, lebih 9.5 juta tan jagung, gandum, produk bunga matahari, barli, biji serai dan soya menjadi barangan utama yang dieksport di bawah perjanjian Pusat Penyelarasan bersama (JCC). – Agensi


Program ke rumah ibadat agama lain mungkin bukan sekadar lawatan

BANGI, 27 Syaaban 1444H, Isnin – Presiden Persatuan Peguam-Peguam Muslim Malaysia, Datuk Haji Zainul Rijal Abu Bakar meluahkan kebimbangan terhadap pihak yang galak mengajak orang Islam untuk melawat rumah ibadat bukan Islam ketika ini.

Beliau percaya program tersebut mungkin bukan sekadar lawatan, tetapi terdapat acara yang disusun bagi menjelaskan mengenai agama bukan Islam kepada pelawat.

Walhal, negeri Selangor melarang sebarang program membabitkan umat Islam di rumah ibadat agama lain sebagaimana ditegaskan Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal, Mohd Zawawi Ahmad Mughni.

Katanya, walaupun menyambut baik program berbentuk kefahaman dan nilai-nilai toleransi antara agama yang dijalankan badan bukan kerajaan (NGO), namun ia mesti mengikut garis panduan ditetapkan Jabatan Agama Islam Selangor (JAIS) terutamanya melibatkan aspek perundangan.

Bagaimanapun, Zainul Rijal berkata, kenyataan itu diremehkan hingga ada yang mengatakan kekhuatiran melawat rumah ibadat bukan Islam itu dek kerana kepercayaan Islam yang tidak kukuh serta memperlekehkan kenyataan EXCO Selangor tersebut.

Sedangkan, katanya, sesuatu ritual pasti mempunyai signifikan dan falsafahnya yang tersendiri.

“Apabila ritual itu berkait dengan agama, sudah tentulah kehendak agama berkenaan menjadi keutamaan atau objektif ritual tersebut. Ritual agama lain lazimnya membawa kesyirikan kepada Allah SWT kerana mereka tidak mempercayai keesaan Allah.

“Jika tiada kesyirikan kepada Allah SWT dalam agama lain, pastilah ajaran agama lain akan sama dengan ajaran agama Islam. Namun hakikatnya agama lain tidak diiktiraf oleh Allah SWT sebagai agama yang benar di sisi-Nya,” katanya dalam kenyataan.

Kesannya, apabila umat Islam melawat rumah ibadat bukan Islam dan melaksanakan upacara keagamaan bukan Islam dengan alasan ingin memahami agama dan budaya kaum lain, ia membawa risiko kepada mensyirikkan Allah SWT.

“Bagi umat Islam dosa mensyirikkan Allah SWT sangatlah besar dan mesti dijauhi. Ini adalah perintah Allah yang jelas. Amat jelik jika ada yang masih mengatakan tidak kurang iman seseorang itu kepada Allah jika berpartisipasi di dalam ritual agama bukan Islam yang membawa kepada syirik.

“Hal ini adalah disebabkan perintah Allah itu sendiri dilanggar. Bagaimanakah keimanan seseorang itu jika mengingkari perintah Allah,” katanya.

Justeru, dalam hal ini, beliau berpandangan demi menjaga kemaslahatan orang Islam dan selagi tiada perincian tuntas mengenai lawatan ke rumah ibadat bukan Islam, adalah lebih baik orang Islam tidak melawat tempat ritual agama bukan Islam jika tiada keperluan apatah lagi melakukan ritual mereka.

“Biarlah mereka dengan agama mereka kita dengan agama kita.

“Kita perlu fahami isu ini secara jelas bahawa konsep ketuhanan adalah berbeza di dalam pelbagai agama dan hakikat ini sudah wujud sejak zaman silam sehingga ke hari ini,” katanya.


21 petugas kesihatan Hospital Sultanah Aminah positif COVID-19

JOHOR BAHRU, 13 Muharram 1443H, Ahad – Sebanyak 21 petugas kesihatan Hospital Sultanah Aminah Johor Bahru (HSAJB) telah disahkan positif COVID-19, kata Pengarahnya, Dr Mohtar Pungut @ Ahmad.

Beliau memaklumkan, satu kluster telah dikesan di Jabatan Kecemasan dan Trauma hospital pada hari Jumaat (20 Ogos).

“Pemeriksaan dan pengesanan kontak rapat dilakukan dan sebanyak 21 kes COVID-19 dikesan melibatkan petugas kesihatan.

“Pihak pengurusan hospital telah mengambil tindakan segera untuk mencegah dan mengawal penyebaran penyakit di fasiliti tersebut.

“Antara langkah yang diambil termasuk mengenal pasti tempat kerja, rumah dan hubungan sosial yang rapat serta mengambil calitan tekak kontak rapat.

“Individu yang terlibat menerima rawatan, dikuarantin dan dipantau berdasarkan kategori pesakit dan hubungan rapat,” katanya dalam satu kenyataan yang disiarkan di laman Facebook HSA.

Dr Mohtar berkata, kerja-kerja sanitasi dan nyahkuman telah dilakukan di semua lokasi yang terlibat termasuk kawalan infeksi, dan pengoperasian Jabatan Kecemasan dan Trauma tidak akan terjejas.

“Unit Keselamatan Pekerjaan dan Kesihatan Persekitaran akan terus memantau keadaan, termasuk keadaan pesakit yang terlibat,” katanya, sambil memaklumkan bahawa kawalan infrksi juga akan dipantau dengan lebih teliti.

Selain itu, Dr Mohtar juga meminta orang ramai untuk terus mematuhi prosedur operasi standard (SOP) dan mengamalkan norma baharu walaupun mereka telah divaksin.


Erdogan tangguh aktiviti kempen pilihan raya kerana radang usus

ANKARA, 8 Syawal 1444H, Sabtu – Presiden Turkiye, Recep Tayyip Erdogan terpaksa menangguhkan kempen pilihan raya pada hari ketiga, selepas beliau dilaporkan mengalami masalah kesihatan berkaitan radang usus, awal minggu ini.

Erdogan kini mencuba menjadi presiden untuk penggal ketiga selepas dilantik sebagai Perdana Menteri pada kali pertama pada 2003.

Selasa lalu, ketika dalam temubual eksklusif bersama stesen Televisyen beliau mengadu badan tidak selesa menyebabkan program berkenaan ditamatkan segera.

Sementara itu, Menteri Kesihatan Fahrettin Koca memaklumkan penyakit yang dialami presiden berusia 69 tahun itu sebagai jangkitan gastrointestinal.

Susulan itu, semua aktiviti kempen pada Rabu dan Khamis termasuk perhimpunan terpaksa dibatalkan.

Bagaimanapun, beliau kemudian muncul dalam keadaan tidak sihat dan keadaan tidak bermaya pada majlis pembukaan loji janakuasa, kelmarin.

Erdogan sebelum ini pernah menjalani pembedahan bahagian usus pada 2011 namun dilapor sudah sembuh sepenuhnya. – Agensi


Siasat segera guru ajar subjek BM guna bahasa Mandarin

BANGI, 4 Safar 1442H, Selasa – Ahli Jawatankuasa Pusat Ikatan Muslimin Malaysia (ISMA), Ustaz Haji Omar Kassim menggesa siasatan segera dilakukan terhadap dakwaan bahawa subjek Bahasa Melayu diajar dalam bahasa Mandarin di Sekolah Jenis Kebangsaan Cina (SJKC).

Beliau berkata, jika dakwaan ini benar, ia adalah satu penghinaan terhadap bahasa kebangsaan.

“Keadaan ini juga menunjukkan sikap angkuh seorang pendidik yang sepatutnya menjadi contoh buat semua anak muridnya,” katanya dalam satu kenyataan, hari ini.

Terdahulu, pendakwah bebas, Prof Dr Ridhuan Tee Abdullah mendakwa projek pengajaran dan pembelajaran (PdP) untuk subjek Bahasa Melayu di SJKC diajar oleh guru-guru Cina.

Katanya, guru-guru tersebut bertutur dan mengajar dalam bahasa Mandarin, sementara murid-murid (dipaksa) untuk memahaminya dan menulis maknanya dalam bahasa Melayu.

Prof Ridhuan Tee berkata, keadaan itu menjadikan murid-murid Cina dan Melayu terpinga-terpinga, selain gagal untuk memahami dan menulis dalam Bahasa Melayu mengikut Bahasa Mandarin seperti yang dipertuturkan oleh guru-guru Cina yang mengajar subjek Bahasa Melayu.

Keadaan ini turut menyebabkan majoriti murid-murid Cina termasuk mereka yang berbangsa Melayu tidak akan memahami subjek Bahasa Melayu, seterusnya mengalami kegagalan sehingga berada di Tahun Enam.


Operasi ketenteraan di Ukraine: Lebih 23,000 tentera Ukraine terbunuh

MOSCOW, 15 Ramadan 1443H, Ahad – Rusia mendakwa Ukraine kehilangan kira-kira 23,367 anggota tentera sejak operasi ketenteraan di negara itu bermula, lapor Agensi Anadolu.

Menteri Pertahanan Russia, Igor Konashenkov berjanji menerbitkan dokumen yang telah diperoleh daripada tentera Ukraine dan mengesahkan angka itu dalam masa terdekat.

“Kementerian Pertahanan Russia memiliki data yang boleh dipercayai mengenai jumlah sebenar tentera Ukraine yang maut dan (Presiden Volodymyr) Zelenskyy dikatakan bimbang untuk memberitahu rakyat Ukraine mengenai perkara ini.” kata Konashenkov.

Sementara itu, sebanyak 15 peralatan ketenteraan Ukraine dibedil dengan peluru berpandu Russia, termasuk enam pusat senjata dan tujuh kubu kuat tentera Ukraine.

Sekurang-kurangnya 1,982 orang awam terbunuh dan 2,651 lagi cedera sejak permulaan perang, menurut anggaran Pertubuhan Bangsa-Bangsa Bersatu (PBB).

Angka sebenar dipercayai jauh lebih tinggi.

Lebih 4.8 juta rakyat Ukraine telah melarikan diri ke negara jiran, dan lebih tujuh juta lagi hilang tempat tinggal, menurut agensi pelarian PBB. – Bernama


YAB Dato’ Sri Zahid, Presiden UMNO,

SAYA dimaklumkan bahawa Dato’ Sri telah membuat suatu kenyataan terbuka berkenaan saya apabila ditanya wartawan. Oleh itu, saya terpanggil untuk respon kenyataan tersebut juga secara terbuka. Sebelum ini juga Dato’ Sri pernah mengkritik saya secara separa terbuka di hadapan tiga ribu perwakilan UMNO dalam Dewan Merdeka, walaupun saya tidak pernah pun mengkritik Dato’ Sri secara peribadi dan terbuka di mana-mana saluran. Adalah tidak adil jika pemimpin boleh mengkritik ahli secara terbuka tetapi ahli tidak boleh.

Orang-orang Dato’ Sri selalu mengingatkan saya untuk ikut saluran apabila memberikan pandangan. Namun mereka sendiri tidak ikut saluran apabila mengkritik sesama ahli dan pemimpin UMNO. Ini double standard lebih-lebih lagi apabila respon mereka itu bersifat cacian dan makian peribadi kepada pandangan dan fakta yang mereka lihat tidak menyokong kepimpinan.

Pada pandangan saya, apabila kita main api dalam kelambu dan akibatnya rumah kita terbakar, kita tidak boleh lagi terus berbincang dalam kelambu sambil melihat rumah kita jadi abu. Dalam Perlembagaan UMNO tidak ada peruntukan yang menyatakan tidak boleh menyatakan pandangan yang berbeza dengan kepimpinan secara terbuka. Jika kepimpinan boleh mengkritik ahli secara terbuka, tidak masuk akal jika ahli tidak boleh. UMNO bukanlah parti komunis. Tambahan lagi jika pandangan tersebut adalah bersifat kegusaran tentang halatuju parti, dan ia bukan rahsia parti dan bukan strategi sulit, dan apabila kita telah kalah teruk beberapa kali dalam pilihanraya.

Saya telah beberapa kali mengutarakan pandangan saya dalam whatsapp group Majlis Tertinggi dan juga terus kepada Dato’ Sri sendiri. Namun pandangan ini tidak diendah. Saya tidak paksa sesiapa terima pandangan saya, namun saya gusar jika kita kekal tidak berubah, parti kita akan rebah. Dan pada mesyuarat Majlis Tertinggi sebelum ini iaitu sebelum pilihanraya enam negeri, saya telah mengangkat tangan banyak kali untuk melontar pandangan tetapi tidak dibenar bercakap. Apabila orang lain semua telah habis memberikan pandangan dan tiba giliran saya untuk bersuara, Dato’ Sri telah menamatkan mesyuarat dan tidak memberi peluang untuk saya bercakap dengan alasan hari sudah lewat malam padahal waktu baru pukul 11PM. Beberapa hari ini orang-orang Dato’ Sri memberikan amaran kepada saya supaya meletak jawatan dan menyuruh saya diam. Apa guna saya datang mesyuarat jika tidak dibenar bercakap, disuruh diam dan hanya menadah muka dan telinga. Tadi apabila ditanya oleh wartawan sama ada Dato’ Sri akan memecat saya atau tidak, Dato’ Sri tidak memberikan jawapan. Oleh itu malam ini terpulang kepada Dato’ Sri dan Majlis Tertinggi untuk berbincang dan ambil apa-apa tindakan ke atas saya. Saya serah dan tunggu sahaja apa-apa keputusan.

……..
Dato’ Sri kata saya tidak boleh paksa orang lain untuk menerima pandangan saya. Sebenarnya saya lihat rata-rata akar umbi kita yang rasa dipaksa oleh kepimpinan parti dan Dato’ Sri untuk mengundi PH dan bekerjasama dengan DAP. Mereka menolak paksaan ini. Sebab itu, dalam pilihanraya baru-baru ini rata-rata akar umbi kita telah protes dengan tidak keluar mengundi atau mereka telah kalih dan mengundi PN. Dalam keadaan ini, PH dan DAP yang mendapat untung kerana mereka mendapat jentera kita dan telah berjaya menjinakkan kita. PN juga mendapat untung kerana mendapat undi orang-orang Melayu dan akar umbi kita yang tidak mahu dipaksa untuk mengundi atau bekerjasama dengan PH dan DAP. Oleh itu dalam situasi sekarang PH dan PN yang untung dan kita yang rugi.

Ramai akar umbi kita telah maklumkan kepada saya bahawa mereka sayangkan UMNO tetapi mereka tidak setuju dan tidak sanggup melihat parti keramat ini lari dari perjuangan asal. Bagi mereka, bekerjasama dan memaksa mereka mengundi PH dan DAP samalah seperti memaksa mereka menerima Malaysian Malaysia iaitu perjuangan DAP untuk “kesamarataan” yakni menghapuskan hak-hak orang Melayu. Ini bertentangan dengan perjuangan asas UMNO iaitu mempertahankan hak orang-orang Melayu. Resolusi DAP tidak bermakna sekiranya mereka masih secara terbuka mahu memperjuangkan Malaysian Malaysia dan menghapuskan hak orang Melayu yang termaktub dalam Perlembagaan. Sebagai pemimpin kita tidak boleh membawa orang yang kita pimpin ke arah kemudaratan.

Sebab itu saya mencadangkan agar kita membuat referendum terhadap isu ini. Sebab kini ada perbezaan yang luas atau ‘disconnect’ di antara keputusan kepimpinan parti yang dipaksa ke atas akar umbi dengan kepercayaan akar umbi itu sendiri. Dan ‘disconnect’ inilah yang telah membuat kita kehilangan rata-rata akar umbi kita dalam pilihanraya-pilihanraya baru-baru ini. Disconnect berkenaan isu asas ini tidak boleh diselesaikan dengan propaganda atau penerangan semata-mata. Memaksa akar umbi kita untuk menerima DAP dan Malaysian Malaysia samalah seolah seperti jika kita memaksa akar umbi kita menerima mubaligh Kristian menggunakan kalimah Allah. Ini bukanlah sesuatu yang remeh tetapi berkaitan isu asas perjuangan parti yang harus dibincang dan dipersetujui oleh semua akar umbi dan bukan hanya boleh diputuskan oleh beberapa orang di Majlis Tertinggi seperti urusan-urusan parti biasa yang lain.

Jika keadaan ini berterusan dan kita terus hilang saki baki akar umbi kita, kita akan kalah di semua kerusi-kerusi sedia ada kita pada pilihanraya-pilihanraya akan datang. Dan jika kita menang pun di beberapa kerat kerusi, kita akan menang bukan di kawasan-kawasan Melayu dan oleh undi orang Melayu dan akar umbi kita, tetapi di kawasan-kawasan ehsan PH kerana undi DAP. Dengan ini nanti wakil-wakil rakyat kita akan bergantung kepada DAP. Apabila ini berlaku kita tidak akan boleh memperjuangkan hak-hak orang Melayu lagi. Di saat ini menjadi kenyataan, perjuangan UMNO untuk orang-orang Melayu di Malaysia akan terkubur dan kita akan menjadi hanya parti tempelan dalam PH tanpa penyokong dan tanpa akar umbi.

YAB Dato’ Sri, kita tidak boleh benarkan perkara ini berlaku. Usah korbankan maruah UMNO, akar umbi dan orang-orang Melayu. Ingatlah perjuangan pejuang-pejuang UMNO dahulu semasa mereka menentang Malayan Union, menentang komunis, menentang Malaysian Malaysia dan semasa mereka gagah berani dan tegar mempertahankan hak-hak orang-orang Melayu di negara ini. Dalam hal ini kita tidak boleh menjadi lemah dan bertolak ansur. Jika kita bertolak ansur dalam hal, kita akan beransur-ansur ditolak di bumi Malaysia dan di Tanah Melayu ini. Dato’ Sri boleh pecat saya dan rakan-rakan saya dari jawatan dan keahlian jika itu keputusan dan kemahuan Dato’ Sri. Tetapi Dato’ Sri tidak boleh pecat semangat dan roh perjuangan saya dan akar umbi.

Isham Jalil
Ahli Majlis Kerja Tertinggi (MKT) UMNO


4 kanak-kanak cedera periuk api meletup di Afghanistan

FIROZ KOAH, 6 Rabiulakhir 1443H, Khamis – Empat kanak-kanak cedera dalam kejadian letupan periuk api di barat wilayah Ghor, Afghanistan, lapor Xinhua.

Kejadian itu berlaku pada petang Rabu ketika kanak-kanak berkenaan sedang membawa biri-biri mereka meragut rumput di kampung Tasarqi di pinggir wilayah Firoz Koah, kata pengerusi direktorat kesihatan wilayah Abdul Satar.

Semua mangsa dibawa ke hospital dan seorang daripada mereka mengalami kecederaan serius, katanya pada Khamis.

Hampir setiap bulan kejadian letupan bom buatan sendiri dan periuk api tinggalan perang dilaporkan berlaku yang telah meragut banyak nyawa serta kecederaan sehingga menyebabkan kecacatan, menurut Kementerian Pengurusan Bencana Afghanistan. – Bernama


PH-BN makin nampak dangkal putar belit isu MB Kedah

BANGI, 28 Zulhijjah 1444H, Isnin – Pemuda PAS kesal dengan tindakan Pakatan Harapan (PH) dan Barisan Nasional (BN) yang terus-menerus memperlihatkan kedangkalan apabila memutar belit isu khususnya mengenai Menteri Besar Kedah, Datuk Seri Muhammad Sanusi Md Nor.

Naib Ketuanya, Hanafi Zulkapli mendakwa, tuduhan dan pembunuhan karakter terhadap Sanusi atas kelantangan beliau membela nasib dan kemajuan masa hadapan Kedah dinafikan dan diselewengkan dengan diperlihat seolah-olah beliau menghina Institusi Kesultanan.

Walhal dakwanya, pertikaian akan kemampuan Menteri Besar Selangor, Datuk Seri Amirudin Shari – yang tidak mempunyai kredibiliti – tiada kaitan dengan kedaulatan Institusi Kesultanan Selangor, selain daripada terdapat banyak rekod penghinaan dan kerendahan yang telah dipalit kepada Sanusi sendiri.

“Jika hendak diambil kira penghinaan terhadap Sultan, PH terlebih dahulu menghina Institusi Agong apabila menjalankan ‘kempen’ #notmyPM dan #kerajaangagal sehingga ada pemimpin PKR yang menuduh Agong sebagai ‘serkap jerang’.

“Adakah jika Menteri Besar Selangor mempertikaikan kemampuan Menteri Besar Kedah, secara tidak langsung Menteri Besar Selangor juga membuat tuduhan yang sama terhadap Sultan Kedah yang memperkenan Menteri Besar Kedah untuk menerajui negeri Kedah?” soalnya dalam satu kenyataan, hari ini.

Sebelum ini, dalam ucapan yang tular, Sanusi dikatakan menyentuh mengenai perkenan Sultan Selangor, berkaitan pelantikan Menteri Besar Selangor.

Susulan itu, pelbagai pihak membuat laporan polis termasuk yang menyifatkan menghina institusi beraja di Selangor.

Dalam pada itu, Hanafi meminta pihak berkenaan untuk tidak terus ‘mengheret’ isu 3R (bangsa, agama dan raja).

Katanya, ia selepas pemimpin DAP, Lim Guan Eng yang telah disoal siasat apabila dipercayai turut memainkan sentimen agama dalam ucapannya, dan kini para pemimpin PH-BN juga meneruskan naratif 3R dengan mengheret Sultan Selangor dalam naratif kempen mereka.

“Pemuda PAS mendesak supaya PH UmDAP berhenti mengheret kemuliaan nama baik Sultan Selangor dalam kempen politiknya dan fokus meredakan kemarahan rakyat terhadap segala penipuan dan omong kosong yang dijanjikan oleh Perdana Menteri ke-10 (PMX), yang juga merupakan pemimpin utama Menteri Besar Selangor.

“Pemuda PAS akan terus mempertahan kelantangan dan keberanian Menteri Besar Kedah dalam memperjuang hak rakyat yang ditekan oleh Kerajaan Perpaduan!” tegasnya.


Perbezaan amaun pencen veteran ATM akan dibincang dalam masa terdekat

KUALA LUMPUR, 26 Zulhijjah 1444H, Sabtu – Perbezaan amaun pencen antara veteran Angkatan Tentera Malaysia (ATM) yang bersara sebelum 1 Januari 2013 dan yang bersara mulai 1 Januari 2013 akan dibincangkan pada Mesyuarat Jawatankuasa Semakan Semula Sistem Saraan Perkhidmatan Awam dalam masa terdekat.

Dalam kenyataan hari ini, Jabatan Perkhidmatan Awam (JPA) memaklumkan isu itu juga dihadapi semua pesara penjawat awam daripada skim perkhidmatan yang lain, justeru perincian lanjut mengenainya akan dibincang bersekali dalam mesyuarat tersebut yang akan dipengerusikan Perdana Menteri, Datuk Seri Anwar Ibrahim.

“Kerajaan bersetuju mengkaji semula sistem saraan perkhidmatan awam dengan mengambil kira peningkatan kos sara hidup dan tiadanya semakan gaji dibuat sejak 2012.

“Kerajaan sentiasa prihatin terhadap kebajikan pesara perkhidmatan awam yang telah menyumbang khidmat bakti dalam arus pembangunan negara,” menurut kenyataan itu.

Pada Rabu lepas, Perdana Menteri memaklumkan kerajaan telah memutuskan supaya pencen dan pencen terbitan bagi bulan Julai 2023 hingga Disember 2023 dibayar menggunakan amaun pencen asal.

Beliau berkata, perkara itu selaras dengan keputusan Mahkamah Persekutuan bahawa Seksyen 3 dan 7 Akta Penyelarasan Pencen (Pindaan) 2013 adalah tidak sah dan undang-undang sebelum pindaan adalah terpakai dengan sendirinya bagi tujuan penyelarasan pencen.

Katanya, bayaran pencen bagi pegawai awam yang bersara sebelum 2013 dikembalikan kepada amaun Disember 2012, manakala pegawai awam yang bersara mulai 2013 bayaran pencen dikembalikan kepada amaun asal semasa bersara. – Bernama


Yayasan Ikhlas, I-Medik Sarawak bantu pesakit AMC

KUCHING, 16 Rabiulawal 1443H, Sabtu – Bagi lelaki normal usia 23 tahun mungkin telah memasuki fasa membina kehidupan selepas tamat pengajian.

Namun, tidak bagi Awang Azrul dari Sarawak apabila keseluruhan hidupnya dihabiskan di atas tilam di rumahnya di Kuching selepas disahkan menghidapi Arthrogryposis Multiple Congenita (AMC) atau kekurangan upaya fizikal.

Malah, sehingga kini Awang tidak mampu berenggang dengan ibunya untuk menguruskan kehidupan seharian.

Semuanya dilakukan ibunya dengan penuh ikhlas demi anak lelaki kesayangannya itu.

Memahami keperitan yang dilalui, Yayasan Ikhlas bersama-sama Pengamal Perubatan dan Kesihatan Muslim Malaysia (I-Medik) Sarawak mengambil inisiatif menghulurkan bantuan bagi meringankan beban keluarga Awang, baru-baru ini.

Duta Yayasan Ikhlas, Dr Khairol Jambli yang mengetuai rombongan berkenaan berkata, Awang menghidap AMC iaitu penyakit yang jarang didengari dan berlaku semenjak lahir.

“Selain itu, dia adalah pemegang kad OKU (orang kurang upaya) sejak lahir dan memerlukan penjagaan khas,” kata selepas menyampaikan sumbangan berkenaan.

Turut serta dalam rombongan itu adalah Pengerusi I-Medik Sarawak, Dr Mohd Naqib Ahmad Napis.

Menerusi kempen Bantu Pesakit Sihat, sumbangan yang diberikan adalah berbentuk sebuah kerusi roda khas bagi menyenangkan pesakit masuk ke tandas, selain bantuan lampin pakai buang serta wang tunai.

Sementara itu, Pegawai Yayasan Ikhlas Sarawak, Hafeez Morni berkata, Awang sebelum ini mampu berdikari dan boleh menyuap makanan sendirian.

Tetapi semuanya berubah sekelip mata apabila tulang belakangnya dipasang dengan besi titanium sehingga menyebabkan dia terpaksa bergantung kepada orang lain untuk meneruskan hidup, katanya.

“Titanium itu sepatutnya sudah dibuka, tetapi disebabkan pelaksanaan Perintah Kawalan Pergerakan (PKP) baru-baru ini menyebabkan proses berkenaan terpaksa ditangguh,” katanya lagi.

Orang ramai yang ingin menyalurkan bantuan bagi meringankan beban Awang boleh berbuat demikian melalui akaun Yayasan Ikhlas, Maybank: 5628 3463 6228, Rujukan: BPSYI atau klik di pautan ikhlas.fund/ms/kempen/bantu-pesakit-sihat.


‘Saya tak boleh tidur akibat begitu ramai mayat kanak-kanak saya saksikan’, kata penggali kubur Gaza

GAZA, 27 Rabiulakhir 1445H, Sabtu – Seorang penggali kubur Palestin yang berusia 63 tahun, Saadi Baraka berkata, beliau telah menggali kubur untuk sejumlah besar kanak-kanak dan wanita yang syahid sejak permulaan perang pada 7 Oktober.

Walaupun itu adalah pekerjaannya, Saadi berkata, apa yang dia saksikan pada masa ini adalah melebihi apa-apa pada masa lalu, sehingga dia tidak boleh tidur atau makan.

Serangan rejim pengganas Israel di Gaza membawa kepada tragedi besar, dengan sekurang-kurangnya 70 peratus daripada mangsa serangan udara Israel adalah kanak-kanak dan wanita.

“Kami terpaksa melakukan ini (menggali kubur besar). Tiada tempat untuk menampung jumlah mayat ini setiap hari, dan tiada blok (papak simen diletakkan di atas mayat dalam kubur). Semuanya telah habis di Gaza.

“Semalam, saya mengebumikan hampir 600 syuhada, lebih banyak daripada yang saya kebumikan dalam tempoh lima tahun lalu. Saya tidak pernah melihat kekejaman sebegitu. Majoriti yang saya kebumikan adalah wanita dan kanak-kanak,” katanya.

Menurut Saadi, setiap kubur bersaiz kira-kira 6 meter, dan sekitar 45 orang dikebumikan di dalamnya.

Manakala kubur terbesar menempatkan 137 orang.

Bagi mayat yang tidak dikenali, dia menyatakan mereka dikebumikan seperti yang lain, dan dia menolak kemungkinan kubur akan digali selepas perang untuk mengenal pasti mayat.

Dalam pada itu, Saadi memberitahu Anadolu tentang penderitaannya semasa hari kerjanya yang panjang.

“Saya tidak boleh tidur kerana banyaknya mayat kanak-kanak yang saya lihat. Apa salah anak-anak ini?

“Kami tidak mencari bantuan dan makanan. Kami telah berusaha untuk keamanan sejak zaman Abu Ammar (bekas Presiden Palestin, Allahyarham Yasser Arafat). Sementara itu, Netanyahu hanya mengejar pertumpahan darah.

“Kami berusaha untuk hidup dengan maruah dan kebebasan, untuk memiliki negara, kedaulatan. Saya mahu menjadi warganegara seperti mana-mana di dunia.

“Mereka yang menghantar bantuan harus mencari langkah lebih sesuai untuk membolehkan kami hidup sebagai warganegara di negara sendiri, sama seperti yang berlaku di mana-mana negara lain,” katanya. – Agensi


Masalah kesesakan makin teruk selepas COVID-19

Oleh Athirah Huda Zalhe

BANGI, 25 Syawal 1443H, Khamis – Kebimbangan terhadap wabak pandemik COVID-19 antara faktor pertambahan jumlah kenderaan sehingga mengakibatkan kesesakan, khususnya di lebuh raya utama di ibu negara.

Ramai pengguna yang sebelum ini menggunakan pengangkutan awam mungkin beralih memandu kenderaan sendiri kerana bimbang risiko dijangkiti wabak.

Ketua Pusat Penyelidikan Keselamatan Jalan Raya, Universiti Putra Malaysia (UPM), Prof Madya Dr Law Teik Hua berkata, kebimbangan terhadap COVID-19 menjadi antara faktor orang ramai memilih menaiki kenderaan peribadi berbanding menggunakan bas, transit aliran ringat (LRT) dan Transit Aliran Massa (MRT).

“Dan ia bukan hanya di Malaysia, tetapi di seluruh dunia banyak artikel yang menyatakan keadaan sama, sebagai contoh di London juga alami masalah sama.

“Apabila ada sebahagian yang risau dengan wabak, mungkin mereka memilih memandu kenderaan sendiri dengan menaiki motor atau beli kereta kecil. Itulah kita nampak kenapa kesesakan bertambah selepas COVID-19,” katanya.

Dr Teik Hua mengakui isu kesesakan jalan raya khususnya di ibu kota bukanlah perkara baharu, namun keadaan itu dilihat semakin kritikal, apatah lagi selepas pandemik COVID-19 melanda negara.

Katanya, situasi kesesakan yang melanda negara kini jauh berbeza berbanding dahulu, di mana tempoh peningkatan trafik berlaku meskipun bukan pada waktu puncak.

“Berbanding Singapura, kita di sini mahu memiliki kenderaan adalah lebih senang dan harganya bukan mahal sangat, malah bagi rakyat Malaysia pula kita nampak kereta sebagai harta seperti rumah.

“Selain itu, petrol kita juga tidak mahal, dan keduanya kita mempunyai banyak lebuh raya. Itu pun satu masalah,” katanya.

Beliau berkata, bagi negara-negara maju seperti London dan Perancis, mereka sudah menetapkan untuk tidak bergantung dengan kenderaan peribadi, sebaliknya memilih untuk menggunakan pengangkutan awam.

“Maka, kerajaan mereka meletakkan polisi ke arah hala tuju itu. Tetapi di sini, kita ada MRT dan melabur berbilion ringgit untuk pengangkutan awam, namun pada masa sama kita terus membina city highway.

“Maka mana hala tuju kita? Car oriented atau public transport city? Kerajaan tambah highway seolah-olah galakkan orang memandu ke pusat bandar.

“Tetapi dari sudut lain kerajaan melabur berbilion ringgit buat MRT, LRT. Maka dua polisi itu seolah-olah bertentangan,” katanya.

Pautan Dimensi;


Institusi kehakiman, perundangan syariah terus diperkasakan

SEPANG, 11 Safar 1442H, Selasa – Mahkamah Syariah yang merupakan institusi kehakiman dan perundangan syariah yang mendukung syiar Islam, akan terus dipertahan serta diperkasakan dari semasa ke semasa, kata Perdana Menteri Tan Sri Muhyiddin Yassin.

Beliau berkata kerajaan sentiasa melakukan penambahbaikan secara berterusan terhadap bidang kuasa Mahkamah Syariah, perjawatan hakim syarie dan profesionalisme pegawai mahkamah.

Berucap merasmikan Persidangan Kehakiman dan Perundangan Syariah Nusantara (PKPSN 2020) di sini hari ini, Muhyiddin berkata kerajaan Perikatan Nasional sentiasa komited dalam menyokong usaha yang boleh menyumbang ke arah meninggikan martabat institusi kehakiman dan perundangan syariah di Malaysia.

“Penambahbaikan secara berterusan ini akan dapat melonjakkan imej institusi kehakiman dan Perundangan Syariah dalam menangani kes-kes yang semakin kompleks dan mencabar serta memenuhi keperluan masyarakat Islam secara keseluruhannya,” katanya.

Muhyiddin berkata penggunaan teknologi baharu wajib diberi keutamaan oleh pentadbiran Mahkamah Syariah kerana tanpa teknologi, pentadbiran sistem kehakiman Islam boleh terencat dan seterusnya menghalang pelaksanaan keadilan yang merupakan satu tuntutan agama.

Beliau berkata, pelaksanaan Perintah Kawalan Pergerakan (PKP) bagi mengekang penularan pandemik COVID-19 memberi kesan besar kepada kehidupan rakyat dan pentadbiran negara termasuk terhadap pentadbiran Mahkamah Syariah.

“Ini termasuk penutupan mahkamah yang memerlukan sistem kehakiman berfungsi dalam keadaan norma baharu seperti pelaksanaan urusan mahkamah menerusi sistem dalam talian,” katanya.

Muhyiddin dalam pada itu berharap Jabatan Kehakiman Syariah Malaysia (JKSM) dapat mengambil inisiatif mewujudkan suatu forum yang berperanan sebagai medium pertukaran maklumat dan amalan terbaik institusi Kehakiman Syariah yang boleh dikongsi dengan negara serantau seperti Brunei, Singapura dan Indonesia.

Melalui forum itu, katanya perbincangan ilmiah mengenai fungsi Maqasid Syariah di negara serantau dapat diadakan secara berterusan dalam membantu kerajaan dan pihak berkuasa agama negeri mendapatkan penjelasan berhubung isu-isu syarak yang kadang-kala agak rumit untuk ditangani secara bersendirian.

PKPSN 2020 menghimpunkan 580 peserta antaranya hakim mahkamah rayuan syariah, ketua hakim syarie negeri, hakim mahkamah tinggi syariah dan mahkamah rendah syariah, ketua pendaftar, pendakwa syarie dan pegawai syariah. Peserta dari Brunei, Indonesia dan Singapura pula mengikuti persidangan itu secara dalam talian.

Persidangan bertemakan “Aplikasi Maqasid Al-Syar’iyyah: Ke Arah Pembudayaan Norma Baharu dalam Sistem Kehakiman dan Perundangan Syariah”, turut dihadiri Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri. – Bernama


Etika berpakaian dah ada, Terengganu tolonglah kuatkuasakan

BANGI, 26 Rabiulawal 1445H, Khamis – Prof Dr Mohd Ridhuan Tee merayu kepada kerajaan negeri Terengganu supaya menguatkuasakan etika berpakaian di negeri itu.

Baginya, perkara itu tidak mustahil untuk dilaksanakan kerana garis panduan sudah ada.

Tegasnya, Terengganu mesti tegas jika mahu menjadi contoh negeri yang beramal dengan Islam.

“Kepada kerajaan negeri Terengganu, saya mohon dan rayu, kuatkuasakan juga etika berpakaian. Garis panduan sudah ada, jangan biarkan ia begitu sahaja.

“Sepuluh tahun saya berada di Terengganu, berulang alik, saban minggu ke Kuala Lumpur, setiap kali saya melihat pelancong… Ada yang berbikini dengan disalut dengan kain jarang naik kapal terbang.

“Saya sudah beberapa kali jumpa staf di lapangan terbang Terengganu, mengadu akan perkara ini, kenapa tidak dikuatkuasakan etika ini.

“Paling kurang tegur. Mereka kata tidak ada arahan, ada garis panduan. Bila dengar perbahasan Dewan Undangan Negeri (DUN) semua itu dah ada. Jadi, apa masalahnya, kuatkuasakanlah,” katanya.

Sebelum ini, Kerajaan Terengganu memaklumkan akan memperkasakan etika pakaian mesra syariah, terutama membabitkan pelancong asing.

Antara kaedah bagi memastikan pelancong terutama pelancong asing mematuhi etika berpakaian adalah melalui kerjasama dengan pengusaha pelancongan, selain aspek pemantauan dan penguatkuasaan.

Pengerusi Jawatankuasa Pelancongan, Kebudayaan, Alam Sekitar dan Perubahan Iklim negeri, Datuk Razali Idris berkata, pemantauan dan penguatkuasaan perlu diperkasakan, terutama di pulau pelancongan seperti Pulau Redang dan Pulau Perhentian yang jadi tumpuan pelancong antarabangsa.

Terdahulu, ADUN Ladang, Zuraida Md Noor menggesa kerajaan negeri memperkasakan pelaksanaan syariah dalam usaha memberi kefahaman kepada pengunjung luar membabitkan etika berpakaian.

Zuraida mengakui gusar apabila sebahagian pelancong muslim semakin berani melanggar Garis Panduan Pelancongan yang diwujudkan kerajaan negeri kerana masih ramai tidak tahu kewujudan garis panduan itu, selain disebabkan kelemahan penguatkuasaan.


Clemira Care Cream ada racun berjadual

BANGI, 5 Zulkaedah 1444H, Khamis – Kementerian Kesihatan (KKM) menasihatkan orang ramai awam untuk menghentikan penggunaan produk kosmetik Clemira Care Cream, yang dikesan mengandungi racun berjadual miconazole.

Susulan itu, notifikasi produk kosmetik terbabit telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan dijual di Malaysia.

Ketua Pengarah Kesihatan Malaysia, Datuk Dr Muhammad Radzi Abu Hassan berkata, produk mengandungi miconazole adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat ahli profesional kesihatan.

Beliau berkata, penggunaan produk yang mengandungi bahan itu tanpa pengawasan ahli profesional kesihatan boleh menyebabkan kesan sampingan tidak diingini seperti meningkatkan risiko kerintangan serta mengurangkan keberkesanan untuk merawat jangkitan pada masa hadapan.

“Penjual dan pengedar produk kosmetik ini perlu menghentikan penjualan dan pengedaran produk kosmetik tersebut dengan serta-merta.

“Penjualan dan pengedaran produk kosmetik ini adalah melanggar Peraturan-Peraturan Kawalan Dadah dan Kosmetik 1984,” katanya dalam kenyataan, hari ini.

Beliau berkata, individu yang melakukan kesalahan di bawah peraturan itu boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama, manakala denda tidak melebihi RM50,000 atau penjara tidak lebih lima tahun atau kedua-duanya bagi kesalahan berikutnya.

Sementara, syarikat yang melakukan kesalahan sama boleh dikenakan denda sehingga RM50,000 untuk kesalahan pertama dan denda sehingga RM100,000 bagi kesalahan berikutnya.

Katanya, orang awam yang menggunakan produk kosmetik ini digesa untuk mendapatkan nasihat daripada ahli profesional kesihatan jika mengalami sebarang ketidakselesaan atau kesan advers.

“Orang awam digalakkan untuk menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun daripada Google Play Store,” katanya.


Bahana pemimpin utamakan kepentingan sendiri berbanding rakyat

MEMORANDUM Persefahaman (MoU) Transformasi dan Kestabilan Politik telah ditandatangi oleh kerajaan dan pembangkang.

Mengapa?
Untuk memiliki keamanan politik.

Perjanjian tersebut telah gagal kerana kemelut politik masih berlaku sehingga kini. Perkara ini berlaku kerana ada pemimpin yang mengutamakan kepentingan sendiri daripada kepentingan rakyat.

Ada juga yang melompat dan bertukar parti bukan untuk survival rakyat dan negara,
tetapi hanya untuk survival politik.

Rakyat berhak memilih calon pemimpin yang berwibawa dan berintegriti bukan calon yg tiada prinsip & mementingkan diri sendiri.

Kestabilan politik lambang kestabilan negara sekali gus memberi impak terbesar kepada rakyat dan perspektif negara luar terhadap negara tercinta kita.

Semoga kemelut politik ini berakhir, PKP pun dah nak berakhir, apa kata kita bersama sama akhiri kemelut ini yang sudah berpanjangan ini. Utamakan rakyat, utamakan amanah.

Sumber: Facebook BERJASA


Pengeluaran i-Sinar tidak bersyarat, hanya kriteria: KWSP

KUALA LUMPUR, 19 Rabiulakhir 1442H, Sabtu – Pengeluaran i-Sinar tidak bersyarat dan apa yang dicirikan adalah hanya kriteria untuk memastikan permohonan selari dengan data sedia ada Kumpulan Wang Simpanan Pekerja (KWSP).

KWSP dalam satu maklum balas yang dikeluarkan hari ini menjelaskan bahawa ini adalah untuk membolehkan proses kelulusan dipercepatkan dengan mudah dan selamat.

“Proses pengesahan diperlukan untuk mengelakkan penipuan dan pengeluaran i-Sinar secara tidak sah oleh pihak ketiga.

“Ahli yang memenuhi kriteria, permohonannya akan diluluskan secara automatik. Permohonan ahli yang dibuat dalam talian hanya memerlukan pengesahan amaun maksimum sahaja dan tidak susah atau sukar,” kata dana pencen itu.

Ia juga berkata oleh kerana setiap situasi ahli adalah unik, Kategori 2 memberi ruang kepada KWSP mempertimbangkan situasi ahli berdasarkan dokumen sokongan yang boleh dipohon secara dalam talian.

Mengenai mengapa KWSP tidak memberi kelulusan automatik i-Sinar kepada mereka yang telah memohon i-Lestari, ia berkata situasi ketika KWSP melancarkan i-Lestari dan i-Sinar sangat berbeza, negara berada dalam situasi yang berlainan pada ketika itu dan pada masa sekarang.

“Bagaimanapun, KWSP memahami bahawa situasi ekonomi berbeza bagi ahli bergantung kepada sektor pekerjaan dan industri dan i-Sinar tersedia untuk membantu ahli-ahli tersebut,” katanya.

Bagi individu yang gusar tidak dapat memohon kerana tidak mengalami pengurangan gaji sebanyak 30 peratus, KWSP berkata masih ada ruang di bawah Kategori 2 untuk mempertimbangkan permohonan ahli yang terkesan.

“Sekiranya ahli mengalami pengurangan pendapatan atau gaji dan mempunyai dokumen sokongan sebagai bukti, ahli digalakkan untuk memohon pada 11 Januari 2021. KWSP akan mempertimbangkan permohonan tersebut.

“Ini untuk memastikan pintu tidak tertutup dan memberi peluang untuk seramai ahli yang mungkin untuk memohon i-Sinar, yang dianggarkan sehingga 8 juta pemohon,” katanya.

Bagi pengeluaran berperingkat untuk enam bulan yang dinyatakan, KWSP menjelaskan bahawa ia adalah untuk memastikan ahli dibantu untuk tempoh selama yang mungkin dan memahami bahawa bulan pertama adalah penting untuk ahli membayar tanggungan dan perbelanjaan awal tahun seperti persekolahan anak dan lain-lain.

“Oleh itu, pendekatan secara berperingkat adalah berdasarkan beberapa pertimbangan iaitu data semasa tanggungan ahli KWSP, perlunya memanjangkan tempoh bantuan kerana ketidaktentuan tempoh penularan pandemik COVID-19; dan mengimbangi aliran tunai dan struktur pelaburan sedia ada KWSP,” katanya.

Bagi permohonan Kategori 1, KWSP telah mempercepatkan proses permohonan melalui kelulusan automatik menggunakan data dalaman di mana dianggarkan ahli akan menerima pembayaran pertama pada pertengahan Januari 2021.

“Untuk mereka dalam Kategori 2, KWSP menganggarkan masa pemprosesan antara 2 hingga 3 minggu daripada tarikh permohonan, untuk membolehkan pengesahan dokumen dan pertimbangan kes demi kes. Dianggarkan ahli akan menerima pembayaran pertama pada akhir Februari,” katanya.

KWSP juga menyeru ahli yang memohon untuk memastikan i-Akaun mereka aktif, nombor telefon dikemas kini bagi menerima nombor TAC dan nombor akaun bank aktif. – Bernama


Perlu pinda Perlembagaan sebelum gubal Akta Lompat Parti

KUALA LUMPUR, 20 Zulhijjah 1441H, Isnin – Perkara 10(1)(c) dalam Perlembagaan Persekutuan iaitu kebebasan bercakap, berhimpun dan berpersatuan, perlu dipinda sekiranya undang-undang berkaitan lompat parti mahu digubal.

Menteri di Jabatan Perdana Menteri (Parlimen dan Undang-Undang) Datuk Takiyuddin Hassan berkata, Perkara 10(1)(c) jelas menyatakan kebebasan individu untuk berpersatuan.

“Jika Perlembangaan Persekutuan (Perkara 10(1)(C)) tak benarkan semua warganegara untuk membentuk persatuan, baru kita boleh gubal akta orang lompat parti,” katanya ketika menggulung perbahasan usul menjunjung kasih titah Yang di-Pertuan Agong, bagi jabatan berkenaan di Dewan Rakyat, hari ini.

Jelas menteri itu, selain meminda Perlembagaan Persekutuan, pelaksanaan akta anti lompat parti juga memerlukan sistem pilihan raya sedia ada, ditukar dan undang-undang berkaitan turut dipinda.

Menyentuh isu pendaftaran automatik bagi pengundi berusia 18 tahun, Takiyuddin berkata, Suruhanjaya Pilihan Raya (SPR) sedang membuat persiapan melaksanakan perkara itu, selaras dengan pindaan Perkara 119(4) Perlembagaan Persekutuan yang diluluskan Parlimen sebelum ini.

Katanya, persiapan meliputi penyediaan pindaan Peraturan-Peraturan Pilihan Raya (Pendaftaran Pemilih) 2002 dan undang-undang lain yang berkaitan, penyediaan prosedur operasi standard (SOP) dan penyediaan sistem dan infrastruktur, bagi pelaksanaan umur kelayakan pengundi 18 tahun dan pendaftaran pemilih secara automatik.

Sementara itu, mengenai urusan kajian semula persempadanan yang dibangkitkan Ahli Parlimen sebelum ini, Takiyuddin berkata, persempadanan semula telah selesai bagi Negeri-Negeri Tanah Melayu iaitu pada tahun 2018, manakala Sarawak (2015) dan Sabah (2017).

“Dalam hal ini, lat (selang) tempoh lapan tahun bagi kajian semula persempadanan Sarawak akan berakhir pada 2023, Sabah (2025) manakala Negeri-Negeri Tanah Melayu pula pada tahun 2026,” katanya. – Bernama


Rukun Negara asas perpaduan nasional, pembentukan negara

KUALA LUMPUR, 12 Muharram 1442H, Isnin – Rukun Negara yang lahir 50 tahun lepas sebagai asas kepada perpaduan nasional dan pembentukan negara ini, bukan sekadar untuk dijulang secara simbolik menerusi bacaan setiap kali negara menyambut Hari Kebangsaan, titah Yang di-Pertuan Agong Al-Sultan Abdulllah Ri’ayatuddin Al-Mustafa Billah Shah.

Sebaliknya, titah baginda, roh dan semangat rukun negara hendaklah dihayati dan diamalkan dalam setiap aspek kehidupan seharian.

“Lima prinsip Rukun Negara adalah formula bagaimana rakyat yang berbilang bangsa, agama, budaya dan bahasa boleh mengatasi segala perbezaan serta kepelbagaian tersebut, seterusnya hidup secara rukun dan damai.

“Rukun Negara juga menuntut sebuah negara bangsa yang dibentuk atas keteguhan pegangan agama yang kukuh, manakala rakyat pula dituntut untuk mencurahkan taat setia kepada raja yang menjadi payung dan lambang kedaulatan negara,” titah baginda.

Seri Paduka bertitah demikian dalam Titah Diraja bersempena sambutan 50 tahun Rukun Negara dan Hari Kebangsaan 2020 yang disiarkan secara langsung menerusi stesen televisyen tempatan termasuk Bernama TV hari ini.

Titah Al-Sultan Abdullah, prinsip-prinsip teras yang terkandung dalam Rukun Negara bersifat sejagat dengan merentasi nilai-nilai murni semua bangsa, agama serta berupaya menjadi panduan hidup sebagai rakyat sebuah negara yang merdeka.

Oleh itu, prinsip tersebut seharusnya menjadi panduan serta amalan oleh semua pihak termasuk pemimpin negara, kerajaan dan rakyat Malaysia, titah Seri Paduka.

Pada masa sama Yang di-Pertuan Agong turut mengingatkan semua pihak supaya menghormati dan mempertahankan semua perkara dan hak keistimewaan yang telah disepakati sebelum ini dalam Perlembagaan Persekutuan.

“Keadilan di negara ini adalah terikat kepada undang-undang yang wajib dihormati serta dipatuhi oleh setiap rakyat tanpa mengira pangkat dan darjat,” titah baginda.

Sementara itu dalam menyambut Hari Kebangsaan yang bertemakan ‘Malaysia Prihatin’ tahun ini, Al-Sultan Abdullah mengucapkan tahniah kepada kerajaan yang amat prihatin dalam usaha mengukuhkan semula ekonomi negara selain terus membela kebajikan rakyat sepanjang negara berdepan pandemik COVID-19.

Yang di-Pertuan Agong juga merakamkan ucapan terima kasih kepada rakyat kerana menzahirkan daya tahan dan semangat prihatin yang tinggi dalam menghadapi cabaran itu.

Bersempena sambutan Hari Kebangsaan dan Ulang Tahun ke-50 Rukun Negara kali ini, Seri Paduka mengajak seluruh rakyat untuk menghargai serta menjaga kemerdekaan dan keamanan yang dikecapi negara.

“Sesungguhnya keharmonian dan kerukunan hidup dalam sebuah masyarakat yang berbilang kaum merupakan tunjang kepada kekuatan negara.

“Beta berkeyakinan, jika semangat yang terkandung dalam Rukun Negara terus dihayati dan tersemat kukuh di setiap jiwa rakyat Malaysia, insya-Allah, negara kita akan terus kekal aman dan damai serta akan menjadi sebuah negara yang kukuh dan makmur dengan rakyat yang bersatu padu,” titah baginda.

Seri Paduka bersama-sama Raja Permaisuri Agong Tunku Hajah Azizah Aminah Maimunah Iskandariah turut mengambil kesempatan mendoakan supaya Malaysia terus dipelihara dan dilimpahi dengan keberkatan rezeki, kemakmuran, kesejahteraan rakyat serta keamanan dan perpaduan yang berkekalan.

Mengakhiri titah, baginda mengucapkan selamat menyambut Ulang Tahun ke-50 Rukun Negara dan selamat menyambut Hari Kebangsaan 2020 kepada seluruh rakyat Malaysia. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Turkiye minta rakyatnya waspada ketika kunjungi negara EU

ANKARA, 7 Rejab 1444H, Ahad – Kementerian Luar Turkiye mengeluarkan amaran kepada rakyatnya supaya lebih berhati-hati ketika berkunjung ke negara Kesatuan Eropah (EU), berikutan ancaman Islamofobia dan perkauman yang memuncak kebelakangan ini.

Dalam satu kenyataan, kementerian menegaskan keadaan kini berada di tahap bahaya, termasuk propaganda penyokong kumpulan pengganas, PKK.

Justeru, rakyat Turkiye yang merancang melawat negara EU diminta untuk lebih berwaspada dan mengelak mengunjungi kawasan yang memihak kepada ideologi berkenaan.

Kementerian turut menyarankan rakyat Turkiye segera menghubungi pasukan keselamatan atau terus ke kedutaan sekiranya berdepan situasi sukar sepanjang berada di negara-negara terbabit.

Amaran berkenaan dikeluarkan kementerian susulan insiden demonstrasi anti-Islam terutama di Sweden.

Sebelum ini, Turkiye mengutuk pihak berkuasa Sweden yang gagal mengambil tindakan ke atas pemimpin politiknya kerana bertindak biadab membakar naskhah al-Quran minggu lalu.

Usaha Sweden untuk menjadi ahli Pertubuhan Perjanjian Atlantik Utara (NATO) berdepan jalan buntu apabila hubungan tegang sejak dua minggu lalu akibat propaganda anti-Türkiye di negara itu, yang baru-baru ini memuncak susulan kejadian pembakaran al-Quran oleh pemimpin politik Sweden, Rasmus Paludan.

Terdahulu, Kementerian Luar Sweden, Norway dan Denmark mengeluarkan nasihat perjalanan, menyeru rakyat mereka untuk mengelakkan perhimpunan besar di Türkiye di tengah-tengah ketegangan yang berterusan – Agensi


Hamas, Fatah bersatu tentang pendudukan Israel

RAMALLAH, 11 Zulkaedah 1441H, Jumaat – Pergerakan Perjuangan Islam Palestin (Hamas) dan Fatah menyatakan persetujuan untuk bersatu menentang rancangan jahat Israel merampas Tebing Barat yang diduduki.

Dalam satu sidang media semalam, pegawai kanan Fatah, Jibril Rajub dan Timbalan ketua Hamas, Saleh al-Arouri Hamas berikrar: “Kami akan mengambil semua langkah yang diperlukan untuk memastikan perpaduan nasional,”

Fatah, yang juga mengetuai Pihak Berkuasa Palestin berpusat di Ramallah berkata, Hamas telah mengendalikan Semenanjung Gaza yang kucar-kacir akibat penjajahan Israel selama lebih dari satu dekad.

Sidang media bersama itu turut diadakan bagi menyatakan penentangan ke atas rancangan Timur Tengah oleh Presiden Amerika Syarikat (AS), Donald Trump.

Rancangan berkenaan memberi peluang kepada Israel untuk merampas kira-kira 30 peratus Tebing Barat termasuk penempatan haram Yahudi, di wilayah yang dianggap tidak sah mengikut undang-undang antarabangsa. – Agensi


Dialog PEMBELA bersama Tun M Ahad ini

BANGI, 25 Safar 1444H, Rabu – Yayasan PEMBELA Muslim bakal menganjurkan Dialog Parti Politik pada Ahad ini.

Menerusi kenyataan di Facebook, Pertubuhan-Pertubuhan Pembela Islam (PEMBELA) memaklumkan Siri 1: Dialog Parti Politik Melayu-Islam akan menampilkan Pengerusi Parti Pejuang Tanah Air (PEJUANG), Tun Dr Mahathir Mohamad sebagai ahli panel.

Bertempat di Hotel Adamson, Kuala Lumpur program itu bermula pada jam 10 pagi hingga 1 petang.

“Untuk makluman, Tan Sri Muhyiddin Yassin dan Tan Sri Abdul Hadi Awang juga telah bersetuju untuk menyertai siri dialog ini. Dialog seterusnya bersama Tan Sri Muhyiddin Yassin pada 28 September ini,” katanya dalam satu hantaran, hari ini.

PEMBELA memaklumkan, menerusi sesi ini, peserta berpeluang bertanyakan soalan secara terus kepada panel serta menyatakan hasrat mereka kepada parti-parti Melayu-Islam yang bakal bertanding.

Objektif utama penganjuran ‘Siri Dialog Parti Politik Melayu-Islam’ adalah memberi ruang kepada pimpinan pertubuhan bukan kerajaan (NGO) yang mewakili rakyat untuk melihat apakah perancangan, visi dan misi pemimpin parti-parti Melayu Islam sedia ada dalam memperjuangkan agama, bangsa serta tanah air ini.

Difahamkan, Presiden UMNO, Datuk Seri Dr Ahmad Zahid Hamidi yang turut mendapat jemputan masih belum menjawab undangan berkenaan.

Pautant terdahulu;


Lelaki memandu bawah pengaruh dadah langgar 6 kereta

BUKIT MERTAJAM, 1 Muharram 1442H, Khamis – Polis menahan seorang lelaki yang disyaki memandu di bawah pengaruh dadah dan melanggar enam kenderaan termasuk sebuah Ford Mustang di lokasi berbeza di Seberang Perai Tengah (SPT) di sini semalam.

Ketua Polis Daerah SPT ACP Shafee Abd Samad berkata suspek berusia 28 tahun terbabit ditahan selepas polis menerima laporan daripada enam mangsa mendakwa kenderaan dipandu mereka dilanggar oleh sebuah kereta jenis Toyota Vios dalam kejadian bermula 12 tengah hari hingga 3.30 petang.

“Berdasarkan maklumat daripada enam pemandu itu, sebuah kereta Toyota Vios dipandu seorang lelaki telah melanggar kenderaan mereka di kawasan Jalan Bukit Tengah, Jalan Kebun Sireh, Jalan Murthy, Jalan Ooi Chooi Ceng, Jalan Muthu Pallaniappan dan Jalan Arumugam Pillai,” katanya dalam kenyataan hari ini.

Menurutnya ujian saringan air kencing ke atas suspek mendapati lelaki tersebut positif dadah jenis methamphetamine.

“Polis tidak menolak kemungkinan semasa lelaki itu melanggar enam buah kereta tersebut dia di bawah pengaruh dadah dan suspek kini direman untuk siasatan mengikut Seksyen 15(1)(a) Akta Dadah Berbahaya 1952,” katanya. – Bernama


4 suspek samun mati ditembak, seorang pegawai polis ditikam

BATU PAHAT, 30 Jamadilakhir 1442H, Jumaat – Empat lelaki yang dipercayai suspek jenayah samun mati selepas berbalas tembak dengan pasukan polis yang turut menyaksikan seorang pegawai pasukan keselamatan itu cedera ditikam suspek dalam kejadian di Jalan Pagoh-Parit Sulong, di sini awal hari ini.

Ketua Polis Johor Datuk Ayob Khan Mydin Pitchay berkata dalam kejadian 3.15 pagi itu, sepasukan pegawai dan anggota polis menahan sebuah Toyota Avanza dan Perodua Myvi, masing-masing dinaiki dua lelaki, yang dipandu dalam keadaan mencurigakan.

Katanya ketika polis mahu membuat pemeriksaan, pemandu dan penumpang Toyota Avanza bertindak agresif dengan pemandunya mengeluarkan pistol dan melepaskan beberapa das tembakan ke arah pasukan polis.

“Pada masa sama, dua suspek yang menaiki Perodua Myvi bertindak menyerang polis menggunakan parang dan kelambit dalam usaha melarikan diri, dan dalam pergelutan itu seorang daripada suspek menikam pegawai kita sehingga menyebabkan kecederaan,” katanya pada sidang media di Ibu Pejabat Polis Daerah Batu Pahat, di sini.

Ayob Khan berkata bagi mempertahankan diri, pihaknya bertindak membalas serangan dengan melepaskan tembakan yang mengenai kesemua suspek.

Beliau berkata berdasarkan pemeriksaan awal, polis percaya keempat-empat suspek yang berusia 23 hingga 40 tahun berkenaan merupakan warga asing.

Pemeriksaan ke atas kenderaan suspek yang merupakan kenderaan curi menemukan beberapa peralatan yang disyaki digunakan dalam kegiatan samun dan pecah rumah, katanya.

“Polis turut merampas sepucuk pistol jenis Revolver serta empat butir peluru di lokasi kejadian selain enam kelongsong, dua bilah parang dan sebilah kerambit,” katanya.

Beliau berkata kesemua mayat suspek dibawa ke Unit Perubatan Forensik Hospital Enche’ Besar Hajjah Khalsom di Kluang untuk bedah siasat, sementara pegawai polis yang cedera diserang dengan kerambit itu dirawat di Hospital Batu Pahat.

Kes disiasat mengikut Seksyen 307/186 Kanun Keseksaan. – Bernama


Empat lagi kategori pelajar dibenar ke kampus

PUTRAJAYA, 16 Zulkaedah 1441H, Rabu – Kerajaan hari ini bersetuju membenarkan kemasukan empat lagi kategori pelajar institusi pengajian tinggi (IPT) ke kampus secara berperingkat mulai bulan ini dan kemasukan sepenuhnya pada Oktober.

Menteri Pengajian Tinggi, Datuk Dr Noraini Ahmad berkata, kumpulan pelajar itu merupakan tambahan kepada lima kategori pelajar yang telah diberi kebenaran sebelum ini.

Beliau berkata, empat kategori itu termasuk 30 peratus pelajar tempatan di institusi pendidikan tinggi swasta (IPTS) seperti yang dimohon oleh Persatuan Kolej dan Universiti Swasta.

“Pelajar tahun satu hingga empat IPTA dalam bidang pengajian yang memerlukan latihan klinikal, latih amal, praktikal, bengkel, makmal, studio atau peralatan khusus, serta mereka yang perlu menduduki peperiksaan badan profesional.

“Pelajar tahun satu hingga empat IPTA yang tidak mempunyai akses internet atau persekitaran kondusif, seperti ruang belajar yang sempit atau keadaan yang tidak selesa bagi melaksanakan aktiviti pengajaran dan pembelajaran (PdP) secara dalam talian,” katanya pada sidang media khas Menteri Pengajian Tinggi berkenaan kemasukan pelajar IPT di sini, hari ini.

Noraini berkata, kategori seterusnya adalah pelajar antarabangsa daripada IPTA dan IPTS termasuklah pelajar baharu.

Beliau berkata, IPT diberi fleksibiliti dalam menentukan mod pembelajaran yang bersesuaian termasuklah meneruskan PdP secara dalam talian kepada pelajar-pelajar yang terbabit mengikut keperluan program masing-masing.

Katanya bagi pelajar antarabangsa, mereka perlu mendaftar dengan pihak Education Malaysia Global Services sebelum diberikan kebenaran masuk ke Malaysia oleh pihak Jabatan Imigresen.

“Mereka perlu menjalani ujian Polymerase Chain Reaction (PCR) atau Rapid Test Kit (RTK) Antigen dalam tempoh tiga hari sebelum masuk ke negara ini.

“Selain itu, mereka juga dikehendaki menjalani saringan kesihatan oleh Kementerian Kesihatan di pintu masuk negara ini dan menjalani kuarantin diri selama 14 hari di lokasi yang akan ditetapkan oleh IPT masing-masing,” katanya.

Noraini berkata, prosedur operasi standard (SOP) dan garis panduan itu akan dikemas kini bergantung kepada arahan pihak berkuasa dari semasa ke semasa.

Mengenai masalah yang akan dihadapi pelajar seperti isu penginapan dan tiket penerbangan untuk kembali ke kampus, beliau berkata pelajar boleh menghubungi bahagian hal ehwal pelajar di IPT masing-masing.

Beliau berkata, semua aktiviti sukan dan riadah di kampus dibenarkan dengan syarat tidak melebihi 250 orang tertakluk kepada saiz ruang dan perlu mematuhi penjarakan sosial serta mengamalkan kebersihan diri.

Noraini berkata, bagi memastikan keputusan ini dapat dilaksanakan dengan sempurna, IPT dan para pelajar dimohon untuk membuat persediaan yang diperlukan mulai dari sekarang.

Beliau berkata, kementerian berpendapat tempoh hampir tiga bulan yang masih berbaki sehingga semester baharu dimulakan pada Oktober ini adalah mencukupi bagi semua pihak membuat persiapan dan persediaan yang diperlukan. – Bernama


Peruntukan vernakular: Ingat, PN jangan tunduk desakan ultra kiasu

BANGI, 21 Rabiulawal 1442H, Sabtu – Kerajaan Perikatan Nasional (PN) diingatkan untuk tidak mempedulikan desakan ultra kiasu berhubung peruntukan sekolah vernakular.

Tunduk kepada desakan mereka bermakna kerajaan telah berlaku tidak adil kepada sekolah aliran kebangsaan, termasuk pelajar Cina di sekolah menengah jenis kebangsaan Cina (SMJKC).

Pemerhati politik, Prof Dr Mohd Ridhuan Tee Abdullah percaya, ultra kiasu melompat seperti katak kepanasan apabila kerajaan tidak menyediakan peruntukan khas kepada sekolah vernakular dan sekolah menengah persendirian Cina (SPMC) dalam pembentangan Belanjawan 2021, semalam.

Tegasnya, SMPC tidak berhak menerima peruntukan belanjawan kerajaan kerana melahirkan ramai ultra kiasu berkiblatkan Taiwan.

Pada masa sama, beliau turut mempersoalkan mengapa SMPC dibantu sedangkan saban tahun sekolah itu terus membesar dengan bangunan tambahan baharu dan kelengkapan serba canggih.

“Jika tidak percaya, pergi tengok sendiri 60 SMPC seluruh negara, sudah menjadi seperti sebuah universiti. Tidak puas lagi.

“Baca sejarah SMPC. Dahulu kerajaan bagi pilihan, sama ada mahu diserapkan dalam sekolah bantuan kerajaan menjadi sekolah menengah jenis kebangsaan Cina (SMJKC), atau kekal menjadi sekolah persendirian.

“Ultra kiasu ini bermati-matian mahu keluar daripada sistem, mahu menjadi sekolah persendirian. Menolak tawaran kerajaan. Sekarang, kamu desak kerajaan iktiraf UEC (Sijil Peperiksaan Bersepadu). Malangnya, ada kerajaan negeri yang sudah pun mengiktiraf,” katanya menerusi hantaran di Facebook, hari ini.

Dalam pada itu, Prof Mohd Ridhuan Tee berkata, sekarang keperluan kerajaan tertumpu kepada pandemik COVID-19 bukannya ultra kiasu.

“Tidak bantu pun sekolah kamu sudah macam universiti. Cuba bandingkan dengan sekolah agama yang lebih layak dan disebut dalam Perlembagaan. Macam bumi dengan langit bezanya. Nak menunjukkan hebatnya SMPC.

“Sama juga sekolah vernakular seperti SJKC/T. Tidak ada apa-apa peruntukan undang-undang dalam Perlembagaan berkaitan bantuan kepada sekolah vernakular.

“Jika ada bantuan sebelum ini, menunjukkan inilah kebaikan kerajaan yang diketuai oleh majoriti Melayu Islam,” katanya.

Beliau menjelaskan yang termaktub dalam Perlembagaan mendapat bantuan adalah semua sekolah aliran kebangsaan yang menggunakan bahasa Melayu sebagai bahasa pengantar.

Sebab itu katanya, sijil UEC tidak diiktiraf sebagai sijil rasmi kerana totok sijil Cina.

“Nak bantu dan iktiraf macam mana. Nasihat saya, kamu sudah bawa sijil ini untuk diiktiraf oleh negara-negara dunia lain, bawalah sijil ini ke negara tersebut. Kenapa perlu minta kerajaan iktiraf dan desak kerajaan bantu. Kerajaan tidak perlukan bakat ultra kiasu seperti ini.

“Tidak ada dalam dunia ini, kerajaan yang sebaik kerajaan Malaysia yang membantu sekolah yang terkeluar daripada aliran. Namun, kerajaan bantu juga. Tetapi mereka terus menjadi ultra kiasu,” katanya.


Mangsa banjir di Pahang akan terima sumbangan khas RM500

KUANTAN, 18 Jamadilawal 1443H, Khamis – Kerajaan Pahang akan menyampaikan bantuan wang tunai khas RM500 kepada setiap isi rumah yang terjejas banjir di negeri ini.

Menteri Besar, Datuk Seri Wan Rosdy Wan Ismail berkata, ia sama seperti bantuan yang diberikan kepada mangsa banjir di negeri ini tahun lepas.

Beliau berkata, mereka yang layak menerima bantuan itu akan diklasifikasikan di bawah empat kategori.

Kategori itu adalah mangsa dipindahkan ke pusat pemindahan; mereka yang tidak pergi ke pusat pemindahan tetapi tinggal di rumah saudara; mangsa yang tinggal di rumah sewa dan mereka yang memutuskan untuk tidak berpindah.

“Selain menunjukkan keprihatinan, kerajaan negeri membuat sumbangan ini berdasarkan keupayaan dan kemampuan kewangan.

“Sumbangan RM500 ini difikirkan wajar bagi meringankan sedikit beban yang ditanggung (mangsa),” kata Wan Rosdy.

Pusat Kawalan Bencana Negara melaporkan pada masa ini terdapat 33,415 mangsa banjir daripada 9,507 keluarga di pusat pemindahan di sembilan daerah di Pahang.


Antara filem babi dengan makan ‘babi’

SAYA bukanlah mahu mempertahankan filem babi arahan Namewee, tetapi jika dibanding dengan perbuatan ‘membabikan’ daging import menjadi ‘halal’, sudah tentu ia lebih hina daripada filem babi.

Sekurang-kurang Namewee terus dalam menerbitkan filem babi untuk tontonan semua. Namewee menyerlahkan siapa diri dia sebenar. Dia berani. Dia bersedia menerima sebarang pandangan dan kritikan.

Paling jelas, sudah tentu, filem babi ini, tidak ada unsur rasuah, yang boleh meruntuhkan negara. Dosa makan rasuah lebih berat dari makan babi. Babi hanya nama, makhluk ciptaan Allah. Tetapi ‘membabikan’ daging daging bagi menghalalkannya sangat hina.

Salahnya Namewee, mungkin dari segi, ultra kiasunya, kurang memahami adab budaya setempat dan sentimen sensitiviti kaum.

Tetapi perbuatan melepaskan daging tidak halal, seterusnya diletakkan label halal, ibarat memakan daging babi, adalah perbuatan tersembunyi yang sangat terkutuk. Pengkhianatan kepada agama, bangsa dan negara.

Pelbagai unsur kejahatan yang terselindung, seperti melepaskan import daging haram untuk dijual, meletakkan label halal, sebelum dipasarkan, seterusnya menjual kepada pasaran untuk dibeli pelanggan yang sudah tentu, majoriti pemakannya adalah orang Islam.

Dalam hal ini sudah tentu, ada beberapa agensi penguatkuasaan yang terlibat.

Menurut laporan, taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging tersebut dengan logo halal dan menjualnya ke pasaran seluruh Malaysia terbongkar dalam serbuan bersepadu pihak berkuasa di sebuah gudang di Senai.

Ini baharu satu pelabuhan, bagaimana dengan pelabuhan yang lain. Lagi pun ultra kiasu yang mengetuai pelabuhan bukan kisah sangat dengan halal haram. Masalahnya, pemakannya adalah kita.

Hasil risikan Jabatan Perkhidmatan Kuarantin dan Pemeriksaan Malaysia (Maqis), rupanya sindiket kartel menyamar sebagai syarikat pembekal daging sejuk beku telah menjadikan gudang di pelabuhan, sebagai lokasi untuk membuat label dan cap palsu. Kemudiannya akan ditampal tanda halal pada kotak daging yang telah dibungkus semula itu.

Tindakan ini dibuat bagi menyakinkan pemborong di Malaysia, kononnya bekalan daging sejuk beku itu diperoleh dari negara yang dibenarkan pengimportannya sebelum dipercayai diedar ke pasaran tempatan.

Modus operandi sindiket terbabit adalah dengan mendapatkan stok daging sejuk beku dari luar negara sebelum dikatakan diseludup melalui Pelabuhan Pasir Gudang dan Pelabuhan Tanjung Pelepas.

Bagi memastikan kegiatan penyeludupan terbabit berjaya, mereka (sindiket) dipercayai akan menggunakan dokumen palsu termasuklah borang Kastam, permit import, sijil halal atau pun resit bayaran.

Peliknya, takkan pihak berkuasa pelabuhan tidak mengetahui perkara ini semua. Apa yang mereka lakukan selama ini?

Dilaporkan, wujud syarikat ejen fret (freight forwarder) yang menguruskan proses pengimportan daging sejuk beku halal mengambil jalan mudah mengimport daging sejuk beku dari negara yang tidak menerima kelulusan sah Jabatan Kemajuan Islam Malaysia (JAKIM).

Kegiatan yang berlaku sejak beberapa tahun lalu itu didakwa mendapat bantuan daripada ‘orang dalam’ di pintu masuk negara apabila kebanyakan daging sejuk beku import itu dibawa masuk menggunakan dokumen palsu. (Sinar Harian 2 Disember 2020).

Hairan saya, sudahlah Malaysia dikenali dengan lambakan ternakan babi, sehingga mencemarkan sungai dan alam sekitar. Ada pula ultra kiasu bikin filem babi. Ditambah pula bagaimana membenarkan daging haram ditukar menjadi halal dengan menukarkan labelnya.

Perangai babi apakah semuanya ini?

Apa sudah jadi dengan sebuah negara yang majoriti Islam, tetapi syiar Islam kurang menyinar. Tetapi yang terlebih bersinar adalah perkara-perkara haram dan subahah seperti ‘babi-babi’ ini.

Sebab itu, tak payahlah kita bersusah payah nak protes filem babi, jika ‘babi-babi’ begitu mudah dibawa masuk untuk dihidangkan ke perut kita semua.

Maka sudah sampai masanya tindakan tegas dikenakan terhadap pihak yang bertanggungjawab melepaskan babi-babi ini.

Kita tidak mahu lagi mendengar pegawai kerajaan Gred 48, boleh hidup mewah dan menjadi kaya raya sekelip mata. Sedangkan perkara itu terlalu mustahil boleh berlaku. Kerja kerajaan ini mana boleh kaya, termasuk juga mereka yang berada gred JUSA dan Turus. Jika menjadi kaya raya, bermakna, makan rasuahlah. Kecualilah memang daripada keturunan kaya raya.

Saya merayu dan memohon kepada semua pihak bertanggungjawab supaya melakukan beberapa perkara ini, bagi memastikan semua masuk ke perut adalah benda yang halal.

Pertamanya, tiba masanya juga kita melahirkan lebih banyak pengusaha Muslim eksport import daging.

Tidak dinafikan bahawa perniagaan ini memerlukan belanja yang besar. Pelaburan untuk ‘storage facility’ dan ‘logistics’ terlalu tinggi

Kedua, agensi berkaitan agama yang kaya raya, hasil daripada kutipan zakat negeri-negeri, perlu melakukan sesuatu untuk meramaikan usahawan import eksport Muslim.

Semua sedia maklum bahawa usahawan Muslim tidak banyak modal untuk menjadi ‘agency holder’. Ditambah pula rantaian bekalan (supply chain) tidak kuat.

Ketiga, sudah sampai masanya juga agensi berkaitan agama melaburkan dalam perniagaan ini. Jangan hanya suka melabur untuk membina dan membeli bangunan bagi menunjukkan kehebatan pengurusannya. Begitu juga membeli ladang-ladang.

Ingatlah, melaburkan dalam perniagaan ini adalah fardu kifayah ini bagi menjaga punca makanan.

Almaklum sahajalah, membeli bangunan atau ladang, mudah mendapat mendapat komisen one off, sedangkan melaburkan dalam projek yang masuk ke perut menjadi darah daging ini, tidak ada komisen.

Untuk maklumat, pengimport dan pembekal utama daging kepada distributors/wholesaler dikuasai oleh bukan Islam Pok Brothers, Lucky Frozen dan sebagainya. Cuba teliti rantaian bekalan dan logistik mereka. Mampukah kita bersaing?

Keempat, belajarlah daripada kesilapan demi kesilapan. Jangan ulangi kesilapan seperti biasa kita lihat. Sangat menyedihkan, bila ada agensi kerajaan membuat projek ‘high impact’ dalam peruncitan, biasanya mengikut amalan, cara mengurus mengikut gaya dan urus tadbir kerajaan iaitu dengan meletakkan pengurusan tertinggi dalam kalangan pegawai-pegawai tinggi kerajaan (termasuk yang telah bersara) yang tidak ada pengalaman dalam industri dan selok belok ‘retailing wholesaling’ dan ‘distributorship’.

Akhirnya, apa jadi? Sebab itu, kebanyakan projek seperti ini gagal selepas lima tahun beroperasi. Salah siapa?

Kelima, tindakan tegas mesti dikenakan ke atas siapa juga yang bertanggungjawab melepaskan daging haram ini berada di pasaran untuk dibeli dan dimakan oleh umat Islam, terutama mereka yang bertugas berkaitan dengan pelabuhan. Buatlah siasatan sehingga ke akar umbi.

Keenam, lantiklah mereka untuk mengetuai pelabuhan dalam kalangan profesional yang ada iman dan takut kepada Tuhan, bukan orang politik. Lebih-lebih lagi ultra kiasu. Pelabuhan ini adalah maruah kedaulatan dan keselamatan negara.

Akhirnya, saya merayu, agar kita semua mengambil iktibar daripada kejadian ini. Kerja melahirkan usahawan Muslim dalam bidang peruncitan eksport import adalah fardu kifayah. Berdosa kita jika tidak melakukan usaha ini, kerana melibatkan ramai orang, bersihkah perut dan darah daging kita?

Prof Dr Ridhuan Tee Abdullah


Kesesuaian PRU semasa COVID-19 dinilai Jawatankuasa Pengurusan Pandemik

PUTRAJAYA, 24 Jamadilawal 1442H, Jumaat – Kesesuaian mengadakan Pilihan Raya Umum (PRU) semasa pandemik COVID-19 akan dinilai Jawatankuasa Pengurusan Pandemik, kata Pengerusi Suruhanjaya Pilihan Raya (SPR) Datuk Abdul Ghani Salleh.

Beliau berkata jawatankuasa itu terdiri daripada Majlis Keselamatan Negara (MKN), Kementerian Kesihatan (KKM), Agensi Pengurusan Bencana Negara (NADMA), Polis Diraja Malaysia (PDRM) dan agensi lain berkaitan.

“Jawatankuasa ini akan membuat penilaian risiko dan mengemukakan syor kepada kerajaan sama ada sesuai atau sebaliknya untuk mengadakan PRU,” menurutnya dalam kenyataan di sini hari ini.

Pada Rabu lepas, Abdul Ghani dilaporkan berkata PRU ke-15 (PRU15) boleh dilaksanakan sekiranya semua pihak berganding bahu memberi kerjasama mematuhi normal baharu dan Garis Panduan Pencegahan COVID-19 walaupun negara masih bergelut dengan pandemik itu.

Katanya SPR bekerjasama dengan KKM, MKN, NADMA dan PDRM untuk pelaksanaan kawalan selaras dengan arahan terkini di bawah Akta Pencegahan dan Pengawalan Penyakit Berjangkit 1988 (Akta 342) dan Garis Panduan Pencegahan COVID-19 akan dilaksanakan dengan ketat dalam semua proses pilihan raya. – Bernama


Mahkamah putuskan Rozliza Ibrahim bukan Islam

KUALA LUMPUR, 23 Jamadilakhir 1442H, Jumaat – Mahkamah Persekutuan membenarkan rayuan Rozliza Ibrahim bahawa beliau tidak pernah beragama Islam.

Salah seorang peguam yang terbabit secara langsung dalam kes itu, Datuk Zainul Rijal Abu Bakar berkata, keputusan mahkamah berdasarkan kepada dua frasa berbeza iaitu ‘bukan lagi beragama Islam’ dan ‘tidak pernah beragama Islam’.

Beliau yang juga Presiden Persatuan Peguam-Peguam Muslim (PPMM) berkata, bagi kes bukan lagi beragama Islam, mahkamah berbidang kuasa adalah Mahkamah Syariah, manakala bagi tidak pernah beragama Islam (ab initio never a muslim), mahkamah berbidang kuasa ialah Mahkamah Sivil.

Katanya, keputusan itu dibuat setelah panel hakim dipengerusikan oleh Ketua Hakim Negara, Tun Tengku Maimun Tuan Mat mendengar rayuan Rosliza, hari ini.

“Walau bagaimanapun, Yang Amat Arif Tan Sri Azahar memutuskan selanjutnya bahawa isu mengenai nasab Mahkamah Sivil perlu mendapatkan keterangan pakar dari Jawatankuasa Fatwa berkenaan atau pakar perundangan Islam untuk membantu Mahkamah Sivil.

“Yang Arif Dato Hasnah bersetuju dengan Yang Amat Arid Tan Sri Azhar membenarkan permohonan Rozliza di perenggan 1 sahaja tetapi tidak di perenggan 2 dan 3,” katanya dalam satu kenyataan, hari ini.

Rosliza memfailkan saman pemula pada 2015 bagi mendapatkan pengisytiharan bahawa beliau dilahirkan sebelum bapanya yang beragama Islam dan mendiang ibunya, yang beragama Buddha, berkahwin.

Beliau mendakwa bahawa dirinya bukan seorang penganut agama Islam dan Mahkamah Syariah tidak mempunyai bidang kuasa terhadapnya.

Pada 22 Jun 2017, Mahkamah Tinggi Shah Alam menolak saman pemula itu dan rayuannya juga ditolak Mahkamah Rayuan pada 25 April 2018.

Pada 20 Januari tahun lalu, Mahkamah Persekutuan membenarkan permohonan Rosliza untuk mendapatkan kebenaran bagi merayu berhubung dua isu perundangan yang perlu diputuskan mahkamah.


Visa ketibaan boleh mudaratkan kedaulatan negara

BANGI, 18 Rejab 1444H, Khamis – Langkah kerajaan mencadangkan visa ketibaan kepada semua negara supaya kekal kompetitif dalam pasaran pelancongan global, dilihat tidak wajar dan boleh memudaratkan kedaulatan negara.

Ini kerana, rekod rasmi sebelum ini pernah menunjukkan ramai pelancong yang masuk melalui visa ketibaan tidak pulang semula ke negaranya.

Atas sebab itu, Naib Presiden BERJASA, Ir Ts Muhammad Lukman Al-Hakim Mohamad menggesa kerajaan supaya tidak hanya memikirkan pulangan ekonomi dari sudut pelancongan semata-mata, sebaliknya memperketatkan prosedur operasi standard (SOP) kemasukan warga asing terlebih dahulu.

“Saya rasa berbahaya dan boleh datangkan mudarat besar kepada negara, jangan fikir ekonomi tapi melihat secara meluas kerana kemasukan pelancong asing yang tiada rekod keluar.

“Jabatan Audit Negara lakukan audit dan 95 peratus (pelancong) dari China tiada rekod keluar dan ini isu belum selesai, bagaimana menteri ringankan lagi SOP kemasukan,” katanya dipetik daripada TV Pertiwi, hari ini.

Beliau berkata, kewujudan sindiket kad pengenalan seperti yang berjaya dibongkarkan sebelum ini juga dibimbangi menyebabkan masalah kebanjiran warga asing semakin serius, selain menggugat keselamatan serta kedaulatan negara.

“Kita juga merekodkan jutaan kad pengenalan yang hilang, kenapa kita tidak ambil langkah lebih serius mengelakkan penjualan dan pembelian kad pengenalan warga asing dan kita biarkan warga asing masuk atas nama pelancongan kononnya.

“Ini masalah bertahun-tahun, saya rasa ia langkah tidak wajar dan perketat kemasukan jangan fikir pulangan politik serta politik, tetapi kedaulatan negara,” katanya.


Volkswagen nafi guna buruh paksa Uyghur hasilkan produk

BERLIN, 27 Rabiulawal 1442H, Jumaat – Jenama kereta terkemuka, Volkswagen tetap dengan keputusan untuk terus beroperasi di wilayah Xinjiang, China.

Menerusi wawancara bersama BBC di Beijing, Ketua Pegawai Eksekutif Volkswagen di China, Stephen Wollenstein menafikan pihaknya menggunakan buruh paksa etnik minoriti Uyghur dalam penghasilan produknya.

Wollenstein berkata, cawangan kilang kereta di Xinjiang itu mempunyai 600 pekerja serta menghasilkan 20,000 kenderaan setahun.

“Apa yang berlaku pada zaman Nazi adalah sesuatu yang berlaku di kilang-kilang kami, di mana kami telah memaksa orang bekerja bagi menghasilkan Volkswagen.

“Ini jelas merupakan situasi yang tidak dapat diterima. Oleh itu, kami memastikan bahawa tiada tempat di produksi kami yang mengambil buruh paksa bekerja.

“Kami telah menjalankan pemeriksaan di Urumqi dan saya dapat memberi jaminan kepada anda bahawa kami tidak memiliki buruh paksa,” katanya.

Ibu negeri Xinjiang, Urumqi diduduki sekitar 25 peratus etnik Uyghur serta minoriti lain, dan Wollenstein bagaimanapun berkata, beliau tidak dapat memberi keyakinan atau jaminan bahawa tiada buruh paksa dari etnik itu di kilangnya di bandar berkenaan.

“Kami cuba mengawal proses termasuk sumber manusia di mana kami mengambil pekerja dengan cara terbaik.

“Dan ini mengurangkan risiko bagi sesuatu yang kami tidak sukai selain mematuhi piawaian kami. Tetapi, saya rasa kita tidak pernah dapat mencapai kepastian 100 peratus,” katanya.

Bukti bahawa ratusan ribu etnik Uyghur dan minoriti lain ditahan di kem atau digunakan sebagai buruh paksa di kilang telah menyebabkan beberapa syarikat multinasional memutuskan hubungan dengan wilayah Xinjiang.

Sementara itu, pengkritik Viola von Cramon-Taudabel berkata, Wollenstein gagal memberi penerangan jelas.

Beliau adalah anggota Parti Hijau Parlimen Eropah dan bekas Ahli Parlimen Persekutuan Jerman dari Lower Saxony – negeri di mana ibu pejabat Volkswagen berpusat.

“Mengapa mereka tidak yakin? Mereka harus memastikan bahawa tidak ada hubungan antara kem buruh dengan syarikat itu,” katanya kepada BBC.

Meskipun Volkswagen membuktikan rantai bekalan mereka bersih, kritikan itu jauh lebih mendalam.

Hal ini kerana pembukaan kilang di Xinjiang memerlukan persetujuan pihak berkuasa China.

Pengkritik menjangkakan syarikat itu berisiko memberi sokongan secara tersembunyi berkaitan isu penahanan dan penindasan etnik minoriti di negara itu.

Volkswagen ditubuhkan oleh Parti Nazi Jerman pada 1937 dan menggunakan buruh paksa termasuk tahanan kem konsenstrasi di kilangnya ketika Perang Dunia II. – Agensi


Angka kematian serangan terbaharu Russia di Ukraine meningkat 19 orang

ANKARA, 14 Rabiulawal 1444H, Selasa – Angka kematian akibat serangan terbaharu Russia di Ukraine meningkat kepada 19 manakala puluhan yang lain cedera.

Perkhidmatan Kecemasan Ukraine melaporkan, jumlah mangsa yang cedera akibat bedilan tentera Russia yang bermula pada Isnin mencecah 105 orang.

“Akibat daripada serangan itu, kemudahan infrastruktur kritikal dan awam musnah semalam di 12 wilayah dan bandar Kyiv.

“Lebih 30 kebakaran berlaku namun berjaya dipadamkan oleh Perkhidmatan Kecemasan Negara,” katanya.

Sementara itu, bekalan elektrik untuk 3,571 penempatan di wilayah Hijrah, Sumy, Ternopil, Lviv, Kyiv, dan Khmelnytskyi sudah dipulihkan.

Bagaimanapun, kira-kira 301 penempatan di wilayah Kyiv, Lviv, Sumy, Ternopil dan Khmelnytsky kekal tanpa bekalan elektrik.

Presiden Russia, Vladimir Putin berkata, serangan pada Isnin sebagai tindak balas terhadap letupan di jambatan Kerch – yang menghubungkan Semenanjung Crimea dengan Russia – dan lain-lain ‘serangan pengganas.’

Menteri Luar Ukraine, Dmytro Kuleba bagaimanapun menegaskan, Putin tidak diprovokasi oleh serangan ke atas jambatan itu kerana Russia sentiasa membedil Ukraine dengan peluru berpandu.

“Putin terdesak kerana kekalahan di medan perang dan menggunakan keganasan peluru berpandu untuk cuba mengubah rentak perang yang memihak kepadanya,” katanya di Twitter. – Agensi